Diari Oficial de la Generalitat Valenciana


Sumari del DOGV 9138, del 29-07-2021 (2021/8233)

RESOLUCIÓ de 26 de juliol de 2021, del secretari autonòmic d'Educació i Formació Professional, de la Conselleria d'Educació, Cultura i Esport, per la qual es dicten instruccions sobre ordenació acadèmica i d'organització de l'activitat docent dels centres docents de la Comunitat Valenciana que durant el curs 2021-2022 impartisquen ensenyaments professionals d'Arts Plàstiques i Disseny.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9138

Data del DOGV
:   29-07-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/8233


Data del document
:   26-07-2021

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ensenyament
    * malaltia infecciosa
    * política educativa
    * legislació
    * centre d'ensenyament

RESOLUCIÓ de 26 de juliol de 2021, del secretari autonòmic d'Educació i Formació Professional, de la Conselleria d'Educació, Cultura i Esport, per la qual es dicten instruccions sobre ordenació acadèmica i d'organització de l'activitat docent dels centres docents de la Comunitat Valenciana que durant el curs 2021-2022 impartisquen ensenyaments professionals d'Arts Plàstiques i Disseny. [2021/8233]  
  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, les modificacions de la qual entren en vigor d'acord amb el calendari d'implantació establert a la disposició final cinquena d'aquesta llei, regula en el títol I, capítol VI, secció segona, els ensenyaments professionals d'Arts Plàstiques i Disseny, i estableix en els articles 51, 52 i 53 la seua organització, els requisits d'accés i la titulació a la qual condueixen els ensenyaments esmentats.  
La disposició transitòria onzena de la Llei orgànica 2/2006, de 3 de maig, d'educació estableix que les matèries en la regulació de les quals aquesta llei orgànica remet a ulteriors disposicions reglamentàries, i fins que aquestes no es dicten, es podran aplicar, en cada cas, les normes d'aquest rang que s'aplicaven fins a l'entrada en vigor de la Llei orgànica 3/2020, de 29 de desembre.  
El Reial decret 596/2007, de 4 de maig, pel qual s'estableix l'ordenació general dels ensenyaments professionals d'Arts Plàstiques i Disseny fixa, entre altres, els requisits d'accés a aquests ensenyaments, els aspectes relacionats amb l'avaluació, la promoció i la permanència en els ensenyaments.  
El Reial decret 303/2010, de 15 de març, pel qual s'estableixen els requisits mínims dels centres que impartisquen ensenyaments artístics regulats en la Llei orgànica 2/2006, de 3 de maig, d'educació, estableix, entre altres, els requisits relatius a les instal·lacions dels centres d'ensenyaments artístics professionals d'Arts Plàstiques i Disseny i la relació numèrica professorat-alumnat.  
L'Ordre 77/2010, de 27 d'agost, de la Conselleria d'Educació, modificada parcialment per l'Ordre 46/2012, de 12 de juliol, regula el mòdul professional de Formació en Centres de Treball (FCT), entre altres ensenyaments, els cicles formatius d'Arts Plàstiques i Disseny en l'àmbit territorial de la Comunitat Valenciana.  
L'Ordre 32/2011, de 20 de desembre, de la Conselleria d'Educació, Formació i Ocupació, estableix en l'article 10 el procediment de reclamació de qualificacions en els ensenyaments professionals d'Arts Plàstiques i Disseny.  
L'Ordre 13/2018, de 18 d'abril, de la Conselleria d'Educació, Investigació, Cultura i Esport, regula l'accés i l'admissió als cicles formatius de grau mitjà i grau superior dels ensenyaments professionals d'Arts Plàstiques i Disseny a la Comunitat Valenciana.  
El Reglament general de protecció de dades (RGPD), el Reglament (UE) 2016/679, del Parlament Europeu i del Consell, de 27 d'abril de 2016, i la Llei orgànica 3/2018, de 5 de desembre, de protecció de dades i garantia dels drets digitals, introdueixen una sèrie de canvis i novetats als quals és necessari adaptar els tractaments actuals. L'RGPD esmenta explícitament la necessitat que el responsable aplique mesures tècniques i organitzatives apropiades, amb la finalitat de garantir que el tractament siga conforme al que es disposa en el reglament.  
  
Així mateix, els centres hauran d'estar-se al capítol III de la Llei 23/2018, de 29 de novembre, de la Generalitat, d'igualtat de les persones LGTBI (DOGV 8436, 03.12.2018); el Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià (DOGV 8456, 07.08.2018), i la Llei 26/2018, de 21 de desembre, de la Generalitat, de drets i garanties de la infància i l'adolescència (DOGV 8450, 24.12.2018) i a la normativa desenvolupada corresponent.  
La Resolució de 14 de febrer de 2019, de la Secretaria Autonòmica d'Educació i Investigació, per la qual es dicten instruccions davant de diversos supòsits de no convivència dels progenitors per motius de separació, divorci, nul·litat matrimonial, ruptura de parelles de fet o situacions anàlogues, i d'aplicació en els centres docents sostinguts amb fons públics d'ensenyaments no universitaris de la Comunitat Valenciana.  
L'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià (DOGV 8540, 03.05.2019), té per objecte regular l'organització de la resposta educativa en els centres docents, en el marc de l'educació inclusiva, a fi de garantir l'accés, la participació, la permanència i el progrés de tot l'alumnat, com a nucli del dret fonamental a l'educació i des dels principis de qualitat, igualtat d'oportunitats, equitat i accessibilitat universal.  
  
El Decret 72/2021, de 21 de maig, del Consell, d'organització de l'orientació educativa i professional en el sistema educatiu valencià.  
  
La Resolució de 18 de setembre de 2020, de la Direcció General de Formació Professional i Ensenyaments de Règim Especial, per la qual es normalitza la documentació corresponent a la gestió administrativa dels ensenyaments professionals d'arts plàstiques i disseny en l'àmbit de la Comunitat Valenciana.  
La Llei 15/2017, de 10 de novembre, de la Generalitat, de polítiques integrals de joventut (DOGV 8168, 13.11.2017), defineix el seu àmbit d'aplicació a les persones entre 12 i 30 anys, les dues edats incloses, i estableix que els poders públics impulsaran la cultura participativa de les persones joves per a millorar els sistemes i les estructures democràtiques, i també garantir-los l'exercici d'un paper actiu de transformació i el canvi de la societat amb la seua intervenció en els assumptes públics.  
  
La Llei orgànica 8/2021, de 4 de juny, de protecció integral a la infància i a l'adolescència front a la violència (BOE 134, 05.06.21), té per objecte garantir els drets fonamentals dels xiquets, xiquetes i adolescents a la seua integritat física, psíquica, psicològica i moral enfront de qualsevol forma de violència, assegurant el lliure desenvolupament de la seua personalitat i establint mesures de protecció integral, que incloguen la sensibilització, la prevenció, la detecció precoç, la protecció i la reparació del mal en tots els àmbits en els quals es desenvolupa la seua vida.  
La pandèmia mundial derivada de la Covid-19, declarada per l'Organització Mundial de la Salut el dia 11 de març de 2020, ha tingut una especial incidència en el sistema educatiu. Enfront de l'evolució de la pandèmia durant els cursos 2019-2020 i 2020-2021, i pel fet que l'educació i el funcionament segur dels centres educatius són preocupacions socials prioritàries, que mereixen una atenció també prioritària per part dels poders públics, ha sigut necessari desenvolupar noves mesures excepcionals, i de caràcter temporal. Amb aquesta finalitat es va publicar el Reial Decret llei 31/2020, de 29 de setembre, pel qual s'adopten mesures urgents en l'àmbit de l'educació no universitària (BOE 30.09.2020) que habilita a les administracions educatives a autoritzar determinades mesures relacionades amb l'avaluació, promoció i titulació en els diferents ensenyaments compresos en l'article 3.2 de la Llei orgànica 2/2006, de 3 de maig, d'educació, excepte en l'ensenyament universitari i la formació professional per a l'ocupació associada al Sistema Nacional de Qualificacions Professionals.  
  
La Resolució de 29 de març, de la Secretaria Autonòmica d'Educació i Formació Professional, per la qual es dicten instruccions per a l'adaptació del currículum, les programacions didàctiques i els criteris d'avaluació, promoció i titulació durant el curs 2020-2021 davant la situació ocasionada per la Covid-19.  
Convé, per tant, dictar instruccions per al curs acadèmic 2021-2022 que, tenint en compte totes les normes anteriors, contemple la situació extraordinària generada durant els cursos 2019-2020 i 2020-2021.  
  
Aquesta resolució té per objecte, d'acord amb la normativa indicada, dictar instruccions que faciliten la gestió docent dels ensenyaments professionals d'Arts Plàstiques i Disseny en tots els aspectes que garantisquen el desenvolupament educatiu de l'alumnat.  
De conformitat amb la normativa esmentada, amb el Decret 5/2019, de 16 de juny, del president de la Generalitat, pel qual es determinen el número i la denominació de les conselleries, i les seues atribucions (DOGV 8572, 17.06.2019), el Decret 7/2019, de 20 de juny, del president de la Generalitat, pel qual es determinen les secretàries autonòmiques de l'Administració del Consell (DOGV 8576, 21.06.2019) i en virtut de les competències que m'atribueix el Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Apartat únic  
Aprovar les instruccions i la documentació incloses en els annexos, per a l'organització i el funcionament dels centres docents de la Comunitat Valenciana que imparteixen ensenyaments professionals d'Arts Plàstiques i Disseny durant el curs acadèmic 2021-2022.  
  
València, 26 de juliol de 2021.- El secretari autonòmic d'Educació i Formació Professional: Miguel Soler Gracia.  
  
  
ANNEX  
  
Instruccions sobre ordenació acadèmica i d'organització de l'activitat docent dels centres docents de la Comunitat Valenciana que durant el curs 2021-2022 impartisquen ensenyaments professionals d'Arts Plàstiques i Disseny  
  
1. Objecte i àmbit d'aplicació  
2. Accés, admissió i matrícula de l'alumnat en els ensenyaments professionals d'Arts Plàstiques i Disseny  
3. Programació general anual (PGA)  
4. Les programacions didàctiques  
5. Constitució de grups  
6. Fase de formació pràctica en empreses, estudis i tallers (FCT)  
7. Mòdul professional d'Obra Final i de Projecte Integrat  
8. Matrícules i convocatòries  
9. Anul·lació de matrícula a instàncies de l'alumnat  
10. Anul·lació de matrícula per inassistència  
11. Renúncia a la convocatòria de mòduls professionals o del mòdul d'FCT  
12. Convocatòria extraordinària o de gràcia  
13. Convalidació de mòduls formatius  
14. Exempció de mòduls formatius o del mòdul d'FCT per correspondència amb la pràctica laboral  
15. Trasllats entre centres de diferents administracions educatives  
  
16. Promoció del primer al segon curs dels cicles formatius  
  
17. Accés al mòdul professional d'FCT  
18. L'avaluació dels ensenyaments professionals d'Arts Plàstiques i Disseny  
19. Descripció del procés d'avaluació  
20. Ajornament de la qualificació del mòdul d'FCT  
21. Actuació respecte a l'alumnat amb criteris d'avaluació i promoció adaptats durant el curs  
20-21 a conseqüència de la crisi generada per la Covid-19  
22. Qualificació dels mòduls professionals de formació en el centre educatiu i del mòdul d'FCT  
23. Càlcul de la nota mitjana final del cicle formatiu  
24. Documents oficials d'avaluació i mobilitat  
25. Expedient acadèmic de l'alumnat  
26. Certificat acadèmic oficial  
27. Actes d'avaluació  
28. Informe d'avaluació individualitzat  
29. Registre de les qualificacions no numèriques i altres situacions acadèmiques en els documents oficials d'avaluació  
30. Accés a la universitat  
31. Alumnat amb necessitat específica de suport educatiu  
32. Instruccions sobre la implantació dels cicles LOE  
33. Aplicació als cicles formatius regulats per la LOGSE  
34. Docència en els cicles professionals d'Arts Plàstiques i Disseny  
35. Taxes  
36. Tecnologies de la informació i de la comunicació. Sistema de gestió ITACA i protecció de dades  
Consideracions finals  
  
  
1. Objecte i àmbit d'aplicació  
1.1. Aquesta resolució té per objecte dictar instruccions que faciliten la gestió docent dels ensenyaments professionals d'Arts Plàstiques i Disseny en tots els aspectes que garantisquen el desenvolupament educatiu de l'alumnat.  
1.2. Aquestes instruccions es podran aplicar per al curs 2021-2022 en els centres de la Comunitat Valenciana que estiguen autoritzats per a impartir ensenyaments professionals d'Arts Plàstiques i Disseny.  
1.3. Durant els dies previs a la data d'inici de les activitats escolars del curs 2021-2022, les direccions dels centres educatius hauran de comunicar a les inspeccions territorials d'educació les incidències i necessitats dels centres que puguen dificultar que l'inici de curs es desenvolupe amb normalitat a l'efecte que la inspecció puga fer actuacions de suport i supervisió.  
En aquesta tasca, els centres hauran de valorar especialment les incidències i necessitats que s'hagen pogut derivar del llarg període sense activitat presencial que va marcar el final del curs 2020-2021 a conseqüència de la Covid-19, així com els aspectes relacionats amb les mesures de seguretat i higiene que determine l'Administració sanitària per a aplicar-los durant els períodes que es consideren.  
  
2. Accés, admissió i matrícula de l'alumnat en els ensenyaments professionals d'Arts Plàstiques i Disseny  
2.1. L'accés i la matrícula de l'alumnat d'ensenyaments professionals d'Arts Plàstiques i Disseny en centres docents públics i privats estaran condicionats al compliment dels requisits acadèmics d'accés disposats en la normativa vigent.  
2.2. L'admissió de l'alumnat en els cicles formatius dels ensenyaments professionals d'Arts Plàstiques i Disseny es realitzarà d'acord amb els percentatges de reserva establits per a cada via d'accés i la disponibilitat de places que oferisquen els centres per a cada curs acadèmic.  
2.3. El procediment d'accés, admissió i matrícula de l'alumnat en el curs 2021-2022 estarà regulat per l'Ordre 13/2018, de 18 d'abril, de la Conselleria d'Educació, Investigació, Cultura i Esport, per la qual es regula l'accés i l'admissió als cicles formatius de grau mitjà i grau superior dels ensenyaments professionals d'Arts Plàstiques i Disseny a la Comunitat Valenciana, i per la Resolució de 9 de març de 2021, de la Direcció General de Formació Professional i Ensenyaments de Règim Especial, per la qual es convoquen les proves d'accés als cicles formatius de grau mitjà i grau superior dels ensenyaments professionals d'Arts Plàstiques i Disseny per al curs acadèmic 2021-2022, es dicten instruccions per a la seua realització i s'estableix el calendari i el procediment d'admissió i de matriculació de l'alumnat. Els centres hauran de fer un registre de les incidències sorgides durant el procediment d'accés als ensenyaments professionals i informaran d'allò a la Inspecció d'Educació.  
2.4. Si després d'adjudicar les places oferides en un centre, resulten places vacants, es podran adjudicar a aspirants que hagen realitzat i superat la prova en un centre diferent.  
2.5. En el procediment d'admissió extraordinari, les vacants que hagen quedat sense cobrir, després de baremades totes les sol·licituds, s'oferiran a tots els sol·licitants que reunisquen els requisits d'accés.  
  
  
3. Programació general anual (PGA)  
3.1. Els centres hauran d'elaborar al principi de cada curs una programació general anual que reculla tots els aspectes relatius a l'organització i el funcionament del centre, inclosos l'estadística d'inici de curs, els projectes, el currículum, les normes i tots els plans d'actuació acordats i aprovats per al curs acadèmic.  
3.2. El registre de tots els elements que componen la PGA (administratius, estadístics, pedagògics) s'haurà de fer en el sistema de gestió ITACA o, en tot cas, s'hauran d'usar les aplicacions que indique l'Administració en els centres que no disposen de sistema telemàtic de gestió. La PGA s'haurà de posar a disposició o remissió per la via que assenyale el procediment esmentat.  
3.3. La data límit per a l'aprovació, el registre de la PGA i la posada a disposició per via electrònica davant de la direcció territorial d'educació corresponent serà el 15 de novembre de 2021. Qualsevol variació o ampliació de les dades incloses en la programació general anual al llarg del curs s'haurà de comunicar a la direcció territorial mencionada en els terminis previstos en el mateix procediment.  
3.4. Les normes d'organització i funcionament dels ensenyaments seran de compliment obligat, i hauran de recollir les normes de convivència i conducta, així com concretar els deures de l'alumnat i les mesures correctores aplicables en cas d'incompliment, prenent en consideració la seua situació i les seues condicions personals.  
No s'ha d'impedir l'accés als ensenyaments a persones que visten robes característiques o pròpies de la seua identitat religiosa i que no suposen cap problema d'identificació ni atempten contra la dignitat de les persones. Les mesures correctores tindran un caràcter educatiu i recuperador, hauran de garantir el respecte als drets de la resta de l'alumnat i procuraran la millora en les relacions de tots els membres de la comunitat educativa.  
3.5. Atenció a l'alumnat en cas d'absència de professorat  
3.5.1. Els responsables dels ensenyaments hauran d'elaborar un pla d'atenció a l'alumnat en cas d'absència de professorat. S'ha de donar prioritat a l'alumnat de menor edat. Aquest pla haurà de tindre en consideració les mesures de prevenció, higiene i promoció de la salut davant de la Covid-19 per als centres educatius en el curs 2021-2022, establides conjuntament per la Conselleria de Sanitat Universal i Salut Pública i la Conselleria d'Educació, Cultura i Esport.  
  
3.5.2. A aquest efecte, correspon als equips docents, en ús de la seua autonomia pedagògica, proposar les activitats que ha de dur a terme l'alumnat en els casos d'absència de professorat. Aquestes activitats hauran d'afavorir l'adquisició de les competències professionals del cicle d'ensenyament professional d'Arts Plàstiques i Disseny corresponent.  
3.5.3. En cas de previsió de falta d'assistència, el o la docent ha de facilitar a la direcció d'estudis, amb caràcter previ, el material i les orientacions específiques per a l'alumnat afectat.  
3.5.4. La programació general anual haurà d'incloure els criteris establits per a l'elaboració de les activitats i les tasques que hauran d'estar disponibles en cas d'absència del professorat.  
  
4. Les programacions didàctiques  
4.1. Els departaments didàctics elaboraran, abans del començament del curs acadèmic, la programació didàctica dels mòduls integrats en cada departament, entesos com els instruments de planificació curricular específics per a cadascun dels mòduls. Al final del curs elaboraran una memòria en la qual s'avalue el desenvolupament de la programació didàctica, la pràctica docent i els resultats obtinguts.  
4.2. Els professors responsables de cada mòdul al principi de cada curs donaran a conéixer a l'alumnat la programació didàctica, que haurà d'incloure per a cada mòdul d'ensenyament, almenys, objectius, continguts, mètodes pedagògics, criteris d'avaluació, mínims exigibles per a obtindre una valoració positiva, criteris de qualificació, així com procediments d'avaluació de l'aprenentatge que s'utilitzaran.  
4.3. En les programacions didàctiques, els centres hauran de tindre en compte la Resolució de 29 de març de 2021, de la Secretaria Autonòmica d'Educació i Formació Professional, per la qual es dicten instruccions per a l'adaptació del currículum, les programacions didàctiques i els criteris d'avaluació, de promoció i de titulació durant el curs 2020-2021, davant la situació ocasionada per la Covid-19. S'adaptaran a les circumstàncies excepcionals del curs 2020-2021, adoptant les mesures necessàries d'atenció a la diversitat, individuals o grupals, orientades a respondre a les necessitats de l'alumnat i a la consecució dels resultats d'aprenentatge vinculats a les competències professionals del títol, que la situació excepcional del curs 2020-2021 els haja dificultat adquirir.  
  
Per tant, caldrà realitzar una organització curricular que garantisca la consolidació, adquisició, reforç o suport dels aprenentatges afectats per la situació del curs 2020-2021.  
4.4. En els centres que imparteixen ensenyaments artístics professionals hi haurà una coordinació estreta entre els responsables de l'orientació educativa i professional i el departament de formació i orientació laboral, amb l'objectiu de planificar adequadament les actuacions d'assessorament i orientació professional i la transició a l'entorn sociolaboral, de conformitat amb el que s'estableix en l'article 8.3 del Decret 72/2021, de 21 de maig, del Consell.  
  
5. Constitució de grups  
5.1. Per a la constitució de grups s'estarà al que es disposa en l'article 13 del Reial decret 303/2010, de 15 de març, pel qual s'estableixen els requisits mínims dels centres que imparteixen ensenyaments artístics regulats en la Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre. En els ensenyaments dels cicles formatius d'Arts Plàstiques i Disseny, la relació numèrica professor-alumne haurà de ser, com a màxim, d'1/30 en les classes teòriques i teoricopràctiques i 1/15 en les classes pràctiques i tallers.  
  
5.2. Per a la constitució d'un grup, en els centres públics es requerirà un mínim de huit alumnes. Qualsevol altra situació haurà de ser objecte d'un informe de la Inspecció d'Educació i ho haurà d'autoritzar la conselleria competent en matèria d'educació.  
5.3. La direcció territorial corresponent validarà la proposta de cada centre en relació amb els mòduls que tinguen una dedicació susceptible de desdoblament per al curs 2021-2022 en centres públics, vist l'informe de la Inspecció d'Educació.  
5.4. L'evolució de la situació de la pandèmia ocasionada per la Covid-19 ha donat lloc a un canvi important en les directrius establides per les autoritats sanitàries. Malgrat això, durant el pròxim curs 2021-2022 caldrà continuar aplicant determinades mesures de prevenció i control per a continuar disposant de centres educatius saludables i assegurances i, al mateix temps, aconseguir els objectius educatius i de sociabilitat que afavorisquen el desenvolupament del conjunt de l'alumnat i garantisquen l'equitat.L'objectiu plantejat per al pròxim curs és aconseguir la presencialitat total de l'alumnat en tots els nivells i etapes educatives.  
En aquest sentit, les indicacions del Ministeri de Sanitat i de la Conselleria de Sanitat Universal i Salut Pública, insisteixen en el manteniment de la distància interpersonal d'almenys 1,2 metres precisament amb la finalitat de garantir aquesta presencialitat.  
5.5. En el cas que la situació generada per la crisi sanitària derivada de la Covid-19 faça necessari establir una organització extraordinària de la confecció de grups d'alumnat d'ensenyaments professionals d'Arts Plàstiques i Disseny a conseqüència de la necessitat d'adaptar-la a les mesures de prevenció, higiene i promoció de la salut davant de la Covid-19 per als centres educatius en el curs 2021-2022 establides conjuntament per la Conselleria de Sanitat Universal i Salut Pública i la Conselleria d'Educació, Cultura i Esport, es podrà flexibilitzar el màxim d'alumnes d'ensenyaments professionals d'Arts Plàstiques i Disseny per a poder garantir les mesures de seguretat i s'organitzarà, segons l'evolució de les diferents situacions, sempre que es complisquen totes les mesures de sanitat i seguretat recomanades.  
  
6. Fase de formació pràctica en empreses, estudis i tallers (FCT)  
  
6.1. Tots els cicles formatius d'Arts Plàstiques i Disseny inclouran pràctiques formatives en empreses, estudis, tallers o altres entitats. Aquesta fase de formació pràctica, en situació real de treball, no tindrà caràcter laboral i formarà part del currículum del cicle formatiu corresponent.  
6.2. Els períodes de realització del mòdul professional d'FCT hauran de ser, amb caràcter general, en calendari escolar lectiu, i es desenvoluparan preferentment, encara que no en exclusiva, en dos períodes anuals diferents:   
a) Primer període anual: es desenvoluparà en el tercer trimestre del segon curs acadèmic dels cicles formatius.  
b) Segon període anual: es desenvoluparà en el període comprés entre el primer dia lectiu fixat pel calendari escolar per al curs acadèmic següent i la data prevista pel centre educatiu per a la sessió de qualificació final del cicle formatiu que s'ha de realitzar en acabar.  
  
6.3. Les estades diàries de l'alumnat en el centre de treball tendiran a ser d'una duració tan aproximada com es puga a l'horari laboral de l'entitat col·laboradora.  
6.4. La realització del mòdul d'FCT en períodes diferents dels definits amb caràcter general tindrà la consideració d'excepcional. La realització del mòdul d'FCT en període extraordinari requerirà l'autorització expressa de la Inspecció d'Educació, segons el que disposa l'article 14 de l'Ordre 77/2010, de 27 d'agost, de la Conselleria d'Educació, modificada parcialment per l'Ordre 46/2012, de 12 de juliol.  
6.5. Es podrà sol·licitar la realització o finalització del mòdul professional o unitat formativa d'FCT en períodes de caràcter extraordinari per causes objectives com puguen ser la falta de llocs formatius, l'estacionalitat del sector, la interrupció del període de pràctiques o qualsevol altra que faça impossible la realització completa de les pràctiques en el període ordinari, i s'haurà de comptar en tot cas amb el consentiment del tutor o tutora i dels alumnes afectats.  
6.6. S'entén per període extraordinari la realització de pràctiques:  
  
a) Durant el mes d'agost.  
b) En períodes escolars no lectius.  
6.7. Per a la realització del mòdul professional o unitat formativa d'FCT en períodes extraordinaris, es requerirà un informe motivat de la Inspecció d'Educació. La petició la farà la direcció del centre a instàncies de l'equip docent, i haurà d'incloure una justificació raonada, el calendari i els horaris proposats, i els mecanismes per al seguiment i control tutorial. Tanmateix, en el cas de fer el mòdul professional o la unitat formativa d'FCT en les vacances de Pasqua o Nadal, caps de setmana o festes laborals, no caldrà un informe previ i n'hi haurà prou amb la comunicació prèvia a la Inspecció d'Educació.  
  
La sol·licitud del període extraordinari s'haurà de formular, almenys, 30 dies hàbils abans de la data per a la qual se sol·licita l'autorització.  
En cap cas es podrà començar sense l'informe motivat de la inspecció d'educació corresponent, que resoldrà i notificarà la resolució d'autorització en el centre educatiu.  
6.8. Qualsevol altra circumstància que tinga un caràcter excepcional haurà d'autoritzar-se des de la direcció general amb competències en ensenyaments artístics professionals d'Arts Plàstiques i Disseny i tindre l'informe favorable de la Inspecció d'Educació.  
6.9. La direcció del centre educatiu, a proposta de la direcció d'estudis, nomenarà un professor tutor o professora tutora del mòdul d'FCT per a cadascun dels grups de segon curs corresponents als cicles formatius que s'impartisquen en el centre. La designació recaurà en el professorat que, amb atribució docent en algun dels mòduls professionals del cicle formatiu, haja impartit o impartirà classe al grup d'alumnat per al qual es designe. Les funcions que ha de dur a terme el professorat que siga tutor del mòdul d'FCT són les següents:  
a) Localitzar llocs formatius que possibiliten la realització del mòdul d'FCT a l'alumnat que hi accedisca.  
b) Elaborar i concretar el programa formatiu del mòdul d'FCT amb la persona responsable de l'empresa.  
c) Orientar l'alumnat, amb la col·laboració del professorat de l'especialitat de Formació i Orientació Laboral i/o Organització Industrial i Legislació, sobre els aspectes més generals del mòdul d'FCT (finalitats, característiques...), així com d'altres més específics:  
- El programa formatiu.  
- L'organització i les característiques del centre de treball on es realitzarà el període d'FCT.  
- La informació sobre les condicions de la permanència en l'empresa: inexistència de relació laboral, observança de les normes d'higiene i seguretat en el treball pròpies del sector productiu, etc.  
d) Atendre l'alumnat quinzenalment o amb la periodicitat que s'establisca en el centre educatiu, i telemàticament amb caràcter permanent, durant el període de realització de les pràctiques formatives, a fi de valorar el desenvolupament del programa formatiu i establir els suports educatius necessaris.  
e) Fixar, juntament amb la direcció d'estudis, una jornada quinzenal per a valorar, amb l'alumnat que fa el mòdul d'FCT, el desenvolupament de les activitats programades.  
f) Avaluar i qualificar el mòdul d'FCT d'acord amb el que estableix aquesta resolució.  
g) Elaborar una memòria anual sobre el mòdul d'FCT que ha coordinat.  
En els centres públics, aquest professorat dedicarà, a totes les funcions que tinga encomanades relacionades amb el mòdul d'FCT, fins a un terç de l'horari lectiu setmanal assignat.  
6.10. La gestió i el seguiment del mòdul de formació pràctica es realitzarà amb l'aplicació del sistema d'administració en línia per a la formació en centres de treball, SAÓ, https://fct.edu.gva.es/, de la Conselleria d'Educació, Cultura i Esport.  
7. Mòdul professional d'Obra Final i de Projecte Integrat  
7.1. Els ensenyaments professionals d'Arts Plàstiques i Disseny incorporen en el grau mitjà un mòdul d'Obra Final i, en el grau superior, un mòdul de Projecte Integrat, de caràcter integrador dels coneixements, les destreses i les capacitats específiques del camp professional de l'especialitat. Aquests mòduls es realitzen en l'últim curs i s'avaluen una vegada superats la resta de mòduls que constitueixen el currículum del cicle formatiu.  
7.2. El tema objecte del mòdul professional d'Obra Final i de Projecte Integrat el proposarà el professorat que tinga atribuïda la competència docent per a impartir el mòdul, segons determinen els departaments de cada família professional en el marc de la programació general anual.  
7.3. Per al desenvolupament de l'obra o el projecte objecte del mòdul professional d'Obra Final o de Projecte Integrat, respectivament, s'establiran les fases de realització següents:  
a) Primera fase:  
S'organitzarà com a classes impartides el total del grup que realitzarà el mòdul. Tindrà com a finalitat formar l'alumnat que cal tutelar en la gestió i la planificació de projectes. Es desenvoluparan aspectes teoricopràctics enfocats a l'elaboració de projectes de cara a aplicar-los en la formulació i la realització de l'Obra Final o el Projecte Integrat. Es desenvoluparà durant els dos primers trimestres del curs, al final dels quals l'alumnat haurà concretat el tema proposat com a avantprojecte.  
  
b) Segona fase:  
Aquesta segona fase s'organitzarà com a tutoria individualitzada a cadascun dels alumnes del grup i es dedicarà al seguiment dels diversos projectes mentre es desenvolupen. Durant aquesta fase es realitzarà la materialització del projecte (obra o prototips), la redacció de la memòria i la presentació del projecte. Es desenvoluparà simultàniament al mòdul de Formació en Centres de Treball, segons els períodes establits en l'apartat 6.  
7.4. L'alumnat comptarà, dins del seu horari, amb la tutoria individualitzada del professorat que impartisca docència en el cicle formatiu. El professorat i l'alumnat podran utilitzar com a recurs les tecnologies de la informació i la comunicació disponibles en el centre docent i que es consideren adequades. L'alumnat podrà sol·licitar l'anul·lació de matrícula, amb una sol·licitud prèvia per escrit a l'adreça del centre docent perquè la resolga.  
7.5. La direcció d'estudis fixarà les dates en les quals l'alumnat haurà d'entregar, exposar i defensar cada projecte. Aquestes dates es publicaran en el tauler d'anuncis del centre docent. L'absència de presentació del projecte, sense la renúncia prèvia segons el que s'estableix en l'apartat 9, tindrà la consideració de convocatòria consumida, segons el que s'estableix en l'apartat 8 d'aquesta resolució.  
7.6. Per a l'avaluació del mòdul d'Obra Final o Projecte Integrat, es constituirà un tribunal, que actuarà com a òrgan col·legiat, format per cinc components designats per la direcció del centre. El tribunal haurà de comptar, almenys, amb el tutor o tutora de l'alumna o alumne que defensa el mòdul professional d'Obra Final o Projecte Integrat. La presidència del tribunal correspondrà a la direcció del centre o a la persona que aquesta delegue, mentre que la secretaria del tribunal recaurà sobre la professora o professor de menor edat del tribunal. Així mateix, es recomana designar com a component del tribunal una professora o professor del cicle formatiu de l'especialitat d'Organització Industrial i Legislació i, sempre que siga possible, es recomana que la resta de membres del tribunal siguen docents de l'especialitat de què es tracte.  
  
7.7. El centre docent fomentarà la creació d'un fons documental amb un exemplar de cada projecte, i conservarà la informació més rellevant sobre aquests, per a consultes posteriors.  
7.8. Les persones que siguen autores dels projectes tenen plena disposició i dret exclusiu a l'explotació del projecte presentat, sense més limitacions que les contingudes en el Reial decret legislatiu 1/1996, de 12 d'abril, en matèria de propietat industrial i intel·lectual, i, sense perjudici d'això, hauran de cedir al centre el projecte a efectes acadèmics.  
  
  
8. Matrícules i convocatòries  
8.1. L'alumnat podrà matricular-se per a cursar un mateix mòdul professional un màxim de quatre vegades.  
8.2. L'alumnat podrà ser qualificat dels mòduls professionals de formació en el centre educatiu en dues convocatòries: una ordinària i una altra d'extraordinària, i disposarà, durant tot el temps que dure la seua formació en un cicle formatiu, d'un màxim de quatre convocatòries per a la superació de cada mòdul professional.  
8.3. El mòdul d'FCT es podrà avaluar en dues convocatòries com a màxim. En funció del moment en què es decidisca la promoció de l'alumnat a aquest mòdul, les convocatòries podran fer-se en el mateix curs escolar o en un de diferent.  
8.4. La no presentació a una convocatòria, sense haver-hi renunciat prèviament, segons el que estableix l'apartat 11, tindrà la consideració de convocatòria consumida, i es computarà a l'efecte de la limitació indicada anteriorment.  
8.5. Amb caràcter general, l'alumnat de cicles formatius d'Arts Plàstiques i Disseny disposaran d'un màxim de quatre cursos acadèmics per a cursar i superar els diferents mòduls en els quals s'estructura cada currículum, sense perjudici del nombre màxim de convocatòries establit per a la superació de cada mòdul.  
  
9. Anul·lació de matrícula a instàncies de l'alumnat  
9.1. L'alumnat o els seus representants legals tenen dret a l'anul·lació de la matrícula del curs, que implica la pèrdua del seu dret a l'ensenyament, l'avaluació i la qualificació de tots els mòduls professionals en què s'havia matriculat, i en cap cas implicarà la devolució de les taxes de matrícula.  
9.2. La sol·licitud per a l'anul·lació de la matrícula s'haurà de presentar, segons el model que s'inclou com a annex I, en el centre públic en el qual l'alumnat curse els estudis, o al qual estiga adscrit el centre on reba els ensenyaments, amb una antelació d'almenys dos mesos respecte al final del període lectiu corresponent als mòduls professionals que ha d'impartir en el centre educatiu. Quan la matrícula només incloga la fase de formació pràctica en empreses, estudis i tallers, l'anul·lació s'haurà de sol·licitar amb antelació a l'inici d'aquesta fase.  
  
9.3. Correspon al director del centre públic acceptar la cancel·lació mitjançant una resolució que es comunicarà a la persona interessada, segons el model que s'inclou com a annex II. Una còpia d'aquesta resolució s'adjuntarà a l'expedient acadèmic de l'alumnat. En cas de resolució favorable, l'anul·lació de matrícula serà consignada en els documents oficials d'avaluació mitjançant la diligència oportuna.  
  
9.4. L'alumnat al qual se li concedisca l'anul·lació no s'inclourà en les actes d'avaluació i, en conseqüència, no se li computaran les convocatòries a les quals li haguera donat dret la matrícula. A més, si l'alumne o l'alumna cursa els ensenyaments en un centre sostingut amb fons públics, perdrà el dret de reserva de la plaça per a cursos acadèmics posteriors, per la qual cosa, si en el futur vol continuar aquests estudis, haurà de concórrer de nou al procediment general d'admissió que estiga establit. En el cas de renúncia per causa degudament justificada, segons la normativa vigent, l'alumnat no perdrà el dret de reserva de la plaça.  
  
  
10. Anul·lació de matrícula per inassistència  
10.1. L'assistència a les activitats de formació és una condició necessària per a mantindre vigent la matrícula en el cicle formatiu. El professorat responsable de cada mòdul té l'obligació de controlar l'assistència setmanal de l'alumnat a les activitats i haurà d'indicar aquest control en el sistema de gestió de centres, que és ITACA per als centres públics.  
10.2. La direcció del centre procedirà a l'anul·lació de la matrícula, d'ofici, si un alumne o alumna acumula un nombre de faltes d'assistència injustificades igual o superior al 20 % de les hores de formació en el centre educatiu que corresponguen al total dels mòduls en els quals es trobe matriculat (si n'hi ha, s'exclouran els mòduls professionals pendents de cursos anteriors i els que han sigut objecte de convalidació o renúncia a la convocatòria).  
10.3. L'anul·lació de la matrícula per inassistència s'ajustarà al procediment següent:  
a) La direcció d'estudis del centre comunicarà a l'alumnat o als seus representants legals les faltes injustificades quan s'arribe al límit del 10 % de les hores de formació, amb el model que s'inclou com a annex III. En la comunicació s'indicaran de manera explícita els efectes que la no justificació de les faltes pot tindre respecte a la vigència de la matrícula i se li concedirà un termini de deu dies naturals perquè hi presente al·legacions i aporte la documentació que estime pertinent.  
  
b) Una vegada arribat al límit del 20 % de faltes sense justificar i tingudes en compte les al·legacions i la documentació presentada per l'alumnat, la direcció del centre resoldrà el que siga procedent amb el model que s'adjunta com a annex IV.  
La resolució adoptada es comunicarà a l'alumnat o als seus representants legals, de manera que en quede constància documentada o un justificant de recepció, i podrà ser objecte de recurs, d'acord amb el que es preveu en la Llei 39/2015, d'1 d'octubre, del procediment administratiu comú de les administracions públiques, davant de la direcció territorial. La resolució del procediment posarà fi a la via administrativa.  
Una còpia de la resolució de l'anul·lació de la matrícula s'adjuntarà a l'expedient acadèmic de l'alumnat. L'anul·lació de matrícula serà consignada en els documents d'avaluació per mitjà de la diligència oportuna.  
10.4. En el cas de l'alumnat de centres privats, la resolució de l'anul·lació de la matrícula serà efectuada pel director o directora del centre públic a petició del director o directora del centre privat adscrit, una vegada comprovat que s'ha dut a terme el tràmit previst en l'epígraf a de l'apartat anterior.  
10.5. A l'efecte del que preveu aquest apartat, es consideren faltes justificades les absències derivades de malaltia o accident de l'alumnat, atenció a familiars o qualsevol altra circumstància extraordinària estimada per la direcció del centre on cursa els estudis.  
10.6. L'alumnat la matrícula del qual siga anul·lada per inassistència perdrà la condició d'alumne del cicle formatiu i, per tant, no serà inclòs en les actes d'avaluació final. A més, en els centres sostinguts amb fons públics, perdrà el seu dret de reserva de plaça com a alumne repetidor, i si vol continuar en el futur aquests ensenyaments, haurà de concórrer de nou en el procés general d'admissió que estiga establit.  
  
10.7. Els centres hauran d'establir el procediment mitjançant el qual es registraran les faltes d'assistència en les activitats de formació que es desenvolupen en el centre educatiu. Així mateix, a l'inici de les activitats lectives, el tutor o la tutora haurà d'informar l'alumnat tant del nombre de faltes d'assistència no justificades que donen lloc a l'anul·lació de la matrícula com del procediment regulat en aquest apartat.  
  
11. Renúncia a la convocatòria de mòduls professionals o del mòdul d'FCT  
11.1. Amb la finalitat de no esgotar el límit de les convocatòries establides per als mòduls professionals de formació en el centre educatiu, l'alumnat o els seus representants legals podran renunciar a l'avaluació i la qualificació d'una de les convocatòries o de les dues del curs acadèmic de tots els mòduls o d'algun, sempre que concórrega alguna de les circumstàncies següents:  
a) Malaltia prolongada o accident de l'alumne o l'alumna.  
b) Obligacions de tipus personal o familiar estimades per l'equip directiu del centre que condicionen o impedisquen la dedicació normal a l'estudi.  
c) Obligacions d'un lloc de treball.  
d) Maternitat o paternitat, adopció o acolliment.  
e) Altres circumstàncies, justificades degudament, que tinguen caràcter excepcional.  
11.2. La sol·licitud, perquè s'admeta la renúncia a la convocatòria, s'haurà de presentar, segons el model de l'annex V, amb una antelació mínima d'un mes a la data de l'avaluació final del mòdul o mòduls afectats per la renúncia. La direcció del centre públic on conste l'expedient acadèmic de l'alumnat haurà de resoldre, en el mateix document, la petició en el termini màxim de deu dies hàbils, incorporar-ne una còpia a aquest expedient i comunicar-ho a la persona interessada. Quan la decisió siga negativa, aquesta serà motivada.  
11.3. Amb la mateixa finalitat, quan es produïsca alguna de les circumstàncies descrites, l'alumnat podrà renunciar a l'avaluació i la qualificació de les convocatòries previstes per al mòdul d'FCT.  
La renúncia a l'avaluació i la qualificació en alguna convocatòria del mòdul d'FCT implica, al mateix temps, la renúncia en la mateixa convocatòria a l'avaluació i la qualificació del mòdul professional d'Obra Final o Projecte Integrat. La sol·licitud perquè s'admeta aquesta renúncia es podrà efectuar durant tot el període previst per a la realització del mòdul d'FCT, i es tramitarà segons el procediment descrit en l'apartat anterior.  
  
12. Convocatòria extraordinària o de gràcia  
12.1. Excepcionalment, l'alumnat que haja esgotat el nombre de convocatòries establides, segons el que disposa l'apartat 8, podrà sol·licitar una convocatòria extraordinària o de gràcia, sempre que concórrega alguna de les circumstàncies següents:  
a) Malaltia prolongada o accident de l'alumne o l'alumna.  
b) Obligacions de tipus personal o familiar estimades per l'equip directiu del centre que condicionen o impedisquen la dedicació normal a l'estudi.  
c) Obligacions d'un lloc de treball.  
d) Maternitat o paternitat, adopció o acolliment.  
e) Altres circumstàncies, justificades degudament, que tinguen caràcter excepcional.  
12.2. Aquesta mesura excepcional no es podrà aplicar a la fase de formació pràctica en empreses, estudis i tallers (FCT).  
12.3. D'acord amb el que es disposa en els decrets de currículum pels quals s'estableix el currículum dels ensenyaments artístics, correspon a la conselleria competent en matèria d'educació resoldre les sol·licituds de convocatòria extraordinària o de gràcia.  
12.4. El procediment que se seguirà per a tramitar la sol·licitud de convocatòria extraordinària de gràcia serà el següent:  
a) Amb una antelació mínima de dos mesos a la data de l'avaluació final del mòdul o mòduls afectats per la convocatòria extraordinària o de gràcia, l'alumnat podrà presentar, en el centre docent públic on conste el seu expedient acadèmic, la sol·licitud de matrícula extraordinària del mòdul o dels mòduls per als quals haja esgotat el límit establit. A la petició s'haurà d'adjuntar la documentació següent:  
  
- Un certificat acadèmic oficial dels estudis superats fins al moment de sol·licitar la convocatòria extraordinària o de gràcia.  
- Un informe mèdic que acredite la malaltia greu o la situació de l'alumne o alumna, o bé un informe de la persona sol·licitant sobre la situació personal que li va impedir cursar de manera normal els estudis corresponents.  
- La resta de documents acreditatius que s'estime convenient aportar.  
b) El centre haurà d'adjuntar a aquest expedient un informe motivat del departament didàctic al qual corresponga la sol·licitud, respecte a la concessió o no d'una matrícula extraordinària, i l'haurà de remetre a la direcció territorial d'educació corresponent perquè el resolga en el termini màxim de deu dies hàbils.  
c) La direcció territorial d'educació corresponent resoldrà i remetrà al centre una còpia de la resolució, als efectes de notificar-ho a l'alumne o alumna i incorporar-ho a l'expedient acadèmic. El centre haurà de requerir a aquest alumne o alumna, que ha sigut autoritzat amb caràcter excepcional, la confirmació per escrit de presentar-se o renunciar a la convocatòria extraordinària o de gràcia amb un mínim de 72 hores d'antelació a la data de realització d'aquesta convocatòria. En cas de renúncia, el centre haurà de realitzar les gestions oportunes perquè no siga computada aquesta convocatòria extraordinària, tant en el sistema ITACA com comunicant a la direcció territorial la renúncia, perquè quede sense efectes la resolució inicial.  
d) L'alumnat que sol·licite una convocatòria extraordinària o de gràcia haurà de fer una matrícula condicionada prèviament en aquest mòdul.  
  
13. Convalidació de mòduls formatius  
13.1. Les sol·licituds de convalidació per estudis cursats, amb mòduls professionals d'un cicle formatiu determinat, requereixen la matriculació prèvia de l'alumnat en aquests mòduls i ensenyaments.  
13.2. Correspon a la direcció del centre públic on conste l'expedient de l'alumnat el reconeixement de la convalidació de mòduls professionals pels estudis o les acreditacions següents:  
a) Per mòduls professionals d'altres títols d'Arts Plàstiques i Disseny del catàleg de la LOGSE establits en l'Ordre ECI/3058/2004, de 10 de setembre (BOE, 27.09.2004).  
b) Per mòduls professionals d'altres títols d'Arts Plàstiques i Disseny del catàleg de la LOGSE establits en les normes que regulen els nous títols LOE en els seus reials decrets corresponents.  
c) Per matèries de Batxillerat en els cicles formatius de grau mitjà, establits en les normes que regulen cada títol.  
d) Per mòduls professionals de títols d'Arts Plàstiques i Disseny de la mateixa família professional del catàleg LOE regulats en els seus reials decrets corresponents.  
e) Per mòduls professionals d'altres títols d'Arts Plàstiques i Disseny del catàleg LOE, els quals, tot i no tindre la mateixa denominació, el Ministeri Educació, Cultura i Esport haja definit convalidar per tindre objectius, continguts i duració similars.  
f) La convalidació del mòdul de Formació i Orientació Laboral, sempre que aquest mateix mòdul s'haja superat en un cicle formatiu d'Arts Plàstiques i Disseny i haja sigut establit en les normes que regulen cada títol.  
g) La convalidació del mòdul propi d'Empresa i Iniciativa Emprenedora, sempre que aquest mateix mòdul s'haja superat en un cicle formatiu d'Arts Plàstiques i Disseny del mateix nivell acadèmic que el que es vol cursar o d'un de superior.  
h) La convalidació del mòdul propi d'idioma estranger únicament en cicles LOE, sempre que s'acredite, almenys, una de les situacions següents:  
1r. Tindre superat el mateix mòdul en un cicle formatiu d'Arts Plàstiques i Disseny del mateix nivell acadèmic que el que es desitge cursar o superior.  
2n. Acreditar, per una entitat certificadora reconeguda a l'Estat espanyol amb efectes acadèmics, un nivell de coneixement de la llengua estrangera del mòdul formatiu corresponent al nivell B1 del Marc Europeu Comú de Referència per a les Llengües.  
3r. Acreditar un nivell de competència lingüística corresponent al nivell B2 del Marc Europeu Comú de Referència per a les Llengües, per mitjà dels certificats reconeguts a la Comunitat Valenciana en l'Ordre 93/2013, d'11 de novembre, de la Conselleria d'Educació, Cultura i Esport, per la qual es modifica l'annex únic denominat «Certificats i diplomes que acrediten la competència en llengües estrangeres» del Decret 61/2013, de 17 de maig, pel qual s'estableix un sistema de reconeixement de la competència en llengües estrangeres a la Comunitat Valenciana i es crea la Comissió d'Acreditació de Nivells de Competència en Llengües Estrangeres, o en les resolucions posteriors que amplien l'annex d'aquesta ordre.  
13.3. Correspon a la conselleria competent en matèria d'educació el reconeixement de la convalidació de mòduls professionals per altres ensenyaments, quant a mòduls de disseny curricular propi de la Comunitat Valenciana, per a títols d'Arts Plàstiques i Disseny del catàleg LOE.  
13.4. La resolució de les convalidacions no incloses en els apartats anteriors correspondrà al Ministeri d'Educació i Formació Professional i seran tramitades, exclusivament, de manera individual i a petició de l'alumnat que es trobe matriculat oficialment en un cicle d'Arts Plàstiques i Disseny, a través de la seu electrònica del Ministeri d'Educació i Formació Professional.  
Una vegada omplida la instància de sol·licitud i presentada a través de la seu electrònica del Ministeri d'Educació i Formació Professional, el o la sol·licitant haurà de presentar aquesta sol·licitud, juntament amb la documentació requerida, en el seu centre educatiu perquè aquest complete la remissió al Ministeri d'Educació i Formació Professional. La remissió per part del centre educatiu comportarà el registre de la instància en el Ministeri a l'efecte d'inici del procediment i el còmput de terminis per a resoldre. La resolució es farà efectiva quan el sol·licitant la presente en el centre educatiu en suport paper amb signatura electrònica i codi segur de verificació (CSV) per a comprovar-se.  
Una vegada feta efectiva la resolució, el centre educatiu haurà d'indicar en l'expedient acadèmic del sol·licitant els mòduls convalidats amb l'expressió «Convalidat».  
13.5. Les convalidacions la resolució de les quals correspon a la conselleria competent en matèria d'educació es tramitaran d'acord amb el procediment següent:  
a) Des de l'inici del curs acadèmic fins a finalitzar el mes d'octubre, l'alumnat podrà presentar, en el centre docent públic on conste el seu expedient acadèmic, la sol·licitud de convalidació dels mòduls propis segons el model previst en l'annex IX. A la petició s'haurà d'adjuntar:  
- Original o fotocòpia compulsada del certificat acadèmic dels estudis realitzats, expedit per un centre oficial, en què consten els ensenyaments cursats i cadascuna de les assignatures, matèries o, si és el cas, mòduls professionals, amb indicació de la convocatòria en la qual han sigut superats i la qualificació obtinguda.  
- En el cas de sol·licitar la convalidació de mòduls propis de la Comunitat Valenciana per haver cursat estudis superiors universitaris, s'haurà d'adjuntar l'original o la fotocòpia compulsada dels programes dels estudis universitaris cursats, segellats per la universitat on els va realitzar, de les matèries (teòriques i pràctiques) en les quals fonamenta la sol·licitud de convalidació.  
b) El centre realitzarà la tramitació telemàtica a través de l'oficina virtual de la Conselleria d'Educació, Cultura i Esport, OVICE (https://oficinavirtual.gva.es/oficina\_tactica/), en el termini màxim de 30 dies des de la recepció de la sol·licitud, a la direcció general competent en ensenyaments artístics professionals d'Arts Plàstiques i Disseny, perquè la resolga. La documentació d'aquesta oficina està disponible en el lloc web del SAI (http://sai.edu.gva.es/?q=va/node/268).  
c) La direcció general competent resoldrà i remetrà al centre una còpia de la resolució, a l'efecte de la notificació a l'alumnat i la incorporació dels canvis en l'expedient acadèmic i en el sistema de gestió ITACA.  
13.6. Les convalidacions la resolució de les quals correspon a la direcció del centre públic on consta l'expedient de l'alumnat es tramitaran d'acord amb el procediment següent:  
a) Fins al 15 de novembre, l'alumnat podrà presentar, en el centre docent públic on conste el seu expedient acadèmic, la sol·licitud de convalidació segons el model previst en l'annex VI. A la petició s'haurà d'adjuntar:  
- Original o fotocòpia compulsada del certificat acadèmic dels estudis realitzats, expedit per un centre oficial, en què consten els ensenyaments cursats i cadascuna de les assignatures, matèries o, si és el cas, mòduls professionals, amb indicació de la convocatòria en la qual han sigut superats i la qualificació obtinguda.  
b) El centre notificarà a l'alumnat la resolució de la sol·licitud de convalidació i aquesta serà incorporada a l'expedient acadèmic de l'alumnat i al sistema de gestió ITACA.  
13.7. Serà un requisit imprescindible per al reconeixement de les convalidacions que les assignatures cursades i superades tinguen validesa acadèmica oficial, pertanguen a ensenyaments del mateix nivell educatiu o superior i que, almenys, hi haja un mínim d'un 75 % de coincidència en càrrega lectiva i contingut amb les assignatures objecte de convalidació.  
13.8. L'ordenació acadèmica dels estudis d'Arts Plàstiques i Disseny no preveu la resolució de convalidacions parcials de mòduls.  
13.9. En cap cas podrà ser objecte de convalidació el mòdul d'Obra Final, Projecte Final o Projecte Integrat, ja que té per objecte la integració dels coneixements, les destreses i les capacitats específics del camp professional de l'especialitat a través de la realització d'un projecte adequat al nivell acadèmic cursat.  
Tampoc seran susceptibles de convalidació els mòduls amb objectius i continguts específics de l'especialitat que es cursa i distintius del títol, com els projectes i els tallers específics del títol.  
13.10. En cap cas és objecte de convalidació la fase de formació pràctica per haver cursat algun tipus de formació pràctica en altres ensenyaments oficials.  
13.11. Fins que no es resolguen les peticions, l'alumnat haurà d'assistir a les activitats de formació dels mòduls professionals la convalidació dels quals va sol·licitar i no podrà ser proposat per a fer el mòdul professional d'FCT si no compleix els requisits exigibles per la normativa en vigor.  
13.12. La secretaria del centre haurà de vetlar perquè no es tramiten en la mateixa instància sol·licituds de convalidació de mòduls professionals la resolució de les quals competisca a òrgans o administracions diferents. Per tant, s'utilitzaran diferents instàncies de sol·licitud, cadascuna dirigida a cada òrgan o administració competent de la resolució de la convalidació.  
  
  
14. Exempció de mòduls formatius o del mòdul d'FCT per correspondència amb la pràctica laboral  
14.1. Podrà determinar-se l'exempció de mòduls formatius o del mòdul professional d'FCT, per correspondència amb la pràctica laboral, sempre que s'acredite, almenys, un any o el seu equivalent a temps parcial, d'experiència relacionada amb els coneixements, les capacitats i les destreses i, si és el cas, les unitats de competència pròpies dels mòduls o de l'exercici professional específic del cicle formatiu corresponent, d'acord amb el que s'establisca en la norma que regule cada títol.  
  
14.2. Les sol·licituds d'exempció per correspondència amb la pràctica laboral de mòduls professionals d'un determinat cicle formatiu o del mòdul professional d'FCT requereixen la matriculació prèvia de l'alumnat en aquests mòduls i ensenyaments.  
14.3. Correspon a la direcció del centre públic on conste l'expedient de l'alumnat el reconeixement de l'exempció dels mòduls professionals establits en les normes que regulen cada títol o del mòdul d'FCT.  
  
14.4. El procediment que cal seguir per a tramitar la sol·licitud d'exempció serà el següent:  
a) Fins al 15 de novembre de 2021, l'alumnat podrà presentar en el centre docent públic on conste el seu expedient acadèmic la sol·licitud d'exempció (annex VII), amb la relació dels mòduls formatius, entre els establits en la norma que regula el títol que està cursant, sobre els quals sol·licita l'exempció. En el cas de sol·licitar l'exempció del mòdul d'FCT, el termini per a entregar la sol·licitud serà, almenys, d'un mes abans de la data d'inici del mòdul FCT. A la petició s'haurà d'adjuntar la documentació següent:  
a1) Treballadors o treballadores per compte d'altri:  
- Certificat de matriculació en els estudis d'Arts Plàstiques i Disseny per als quals sol·licita l'exempció.  
- Contracte de treball o certificat de l'empresa o empreses on haja adquirit l'experiència laboral, en què conste específicament la duració del contracte, l'activitat desenvolupada i el període de temps en què s'ha realitzat aquesta activitat.  
- Informe de vida laboral.  
a2) Treballadors o treballadores per compte propi:  
- Certificat de matriculació en els estudis d'Arts Plàstiques i Disseny per als quals sol·licita l'exempció.  
- El certificat d'alta en el cens d'obligats tributaris amb una antiguitat mínima d'un any.  
- Declaració de la persona interessada de l'activitat desenvolupada.  
- Informe de vida laboral.  
a3) En el cas de treballadors o treballadores voluntaris o becaris, es requerirà el certificat de l'organització on s'haja prestat l'assistència, en el qual s'hauran d'especificar les activitats i les funcions realitzades, l'any en què es van realitzar i el nombre total d'hores dedicades a aquestes activitats.  
En el cas que les empreses o les entitats a les quals es refereix aquest apartat hagen cessat en la seua activitat i resulte impossible l'obtenció dels certificats esmentats abans, l'alumnat haurà d'aportar la documentació acreditativa del cessament de l'activitat, juntament amb una declaració jurada en la qual es descriguen les activitats desenvolupades en l'empresa o entitat.  
La persona sol·licitant podrà adjuntar altres documents admesos en dret que permeten ampliar la informació sobre la seua experiència laboral, a fi de facilitar la resolució de la sol·licitud de l'exempció.  
b) El centre adjuntarà a aquest expedient un informe motivat del departament didàctic del centre al qual corresponga la sol·licitud, en el qual s'especifique si hi ha adequació entre l'activitat desenvolupada i les competències i els continguts del mòdul formatiu objecte d'exempció. Si cal, l'equip docent del cicle formatiu podrà demanar per escrit a les persones interessades tota la documentació complementària que considere oportuna i convenient per a fonamentar l'informe.  
  
c) El centre haurà de notificar a l'alumnat la resolució de la seua sol·licitud d'exempció i la incorporarà al seu expedient acadèmic i al sistema de gestió ITACA.  
  
  
  
  
15. Trasllats entre centres de diferents administracions educatives  
  
15.1. Quan l'alumnat sol·licite el trasllat d'expedient acadèmic, a fi de continuar els estudis iniciats en un centre pertanyent a una altra administració educativa, l'administració educativa receptora, una vegada acceptat aquest, procedirà a l'adaptació corresponent a fi que s'incorpore al curs que li corresponga.  
15.2. L'adaptació es tramitarà segons el procediment següent:  
a) L'alumnat haurà de presentar, en el centre docent públic de destinació, la sol·licitud d'adaptació de mòduls professionals. A la petició s'haurà d'adjuntar:  
- Fotocòpia del document d'identificació (nacional o estranger).  
  
- Fotocòpia compulsada del certificat acadèmic dels estudis realitzats en el centre d'origen, en què consten els ensenyaments cursats i cadascun dels mòduls professionals, amb indicació de la convocatòria en la qual han sigut superats i la qualificació obtinguda.  
- Certificat de matriculació en el centre de destinació, en els estudis d'Arts Plàstiques i Disseny.  
b) El centre haurà de remetre aquesta documentació en el termini de 10 dies a la direcció general competent en ensenyaments artístics professionals d'Arts Plàstiques i Disseny, perquè la resolga. Seran objecte de reconeixement els mòduls aprovats que siguen similars en continguts i càrrega lectiva als establits en el Pla d'estudis de la Comunitat Valenciana.  
c) La direcció general esmentada haurà de resoldre i remetre en el centre una còpia de la resolució, per tal que siga notificada a l'alumnat i incorporada a l'expedient acadèmic.  
15.3. Segons el que disposa l'apartat 21, els mòduls adaptats figuraran en l'expedient acadèmic personal amb la denominació d?«Adaptat». Quan calga fer una ponderació de les qualificacions, els mòduls que figuren com a adaptats es computaran amb la qualificació obtinguda en el centre d'origen.  
  
16. Promoció del primer al segon curs dels cicles formatius  
16.1. L'alumnat que supere tots els mòduls professionals del primer curs promocionarà al segon curs.  
16.2. També promocionaran els qui, després de realitzar-se la convocatòria extraordinària del primer curs, hagen obtingut una avaluació positiva en mòduls amb una càrrega lectiva que sume, almenys, el 75 % del primer curs.  
16.3. Per a l'alumnat que promocione amb mòduls pendents de denominació idèntica en els dos cursos, l'avaluació d'aquests mòduls en segon curs estarà condicionada a la superació del mòdul de primer.  
  
  
17. Accés al mòdul professional d'FCT  
17.1. Amb caràcter general, l'accés al mòdul professional d'FCT tindrà lloc sempre que s'haja aconseguit un nivell determinat de competències professionals en els altres mòduls professionals, i podrà produir-se:  
a) Quan l'alumnat haja aconseguit l'avaluació positiva en tots els mòduls professionals, llevat del mòdul d'Obra Final o Projecte Integrat.  
  
b) Quan l'alumnat tinga pendent de superació un mòdul o més que tinguen una suma horària igual a 240 hores o inferior.  
17.2. La incorporació d'alumnat inclòs en l'apartat b anterior s'efectuarà per decisió de l'equip docent adoptada de manera col·legiada o, en cas contrari, per majoria simple amb vot de qualitat del tutor o tutora del cicle formatiu en cas d'empat.  
  
18. L'avaluació dels ensenyaments professionals d'Arts Plàstiques i Disseny  
18.1. L'avaluació dels ensenyaments professionals d'Arts Plàstiques i Disseny serà contínua i tindrà en compte el progrés de l'alumnat respecte a la formació adquirida en els diferents mòduls que componen el cicle formatiu corresponent.  
18.2. L'aplicació del procés d'avaluació contínua de l'alumnat requereix l'assistència regular a classe i activitats programades per als diferents mòduls professionals del cicle formatiu. Per a fer-ho, serà necessària l'assistència, almenys, al 80 % de les classes i activitats previstes en cada mòdul. Aquesta circumstància haurà de ser acreditada i certificada pel cap o la cap d'estudis a partir dels comunicats de faltes d'assistència comunicades pel professorat que imparteix docència. L'incompliment d'aquest requisit suposarà la pèrdua del dret a l'avaluació contínua en el mòdul en el qual no s'haja aconseguit l'assistència mínima, i podrà suposar l'anul·lació de matrícula per inassistència en aplicació del que es disposa en l'apartat 10.  
  
18.3. En les programacions didàctiques dels mòduls professionals s'establirà, entre altres aspectes, el següent:  
a) Els criteris d'avaluació de cada mòdul professional, amb referència especial als mínims exigibles per a superar-los.  
b) Els procediments per a avaluar el progrés dels aprenentatges de l'alumnat.  
c) Els criteris de qualificació.  
d) Les activitats de recuperació dels mòduls professionals pendents de superació.   
e) L'adaptació de les activitats de formació, els criteris i els procediments d'avaluació quan l'alumnat amb discapacitat haja de cursar el cicle formatiu, de manera que es garantisca l'accessibilitat a les proves d'avaluació; aquesta adaptació en cap cas suposarà la supressió d'objectius o resultats d'aprenentatge que afecten la competència general del títol.  
18.4. L'avaluació comportarà l'emissió d'una qualificació que reflectirà els resultats obtinguts per l'alumnat.  
18.5. El professorat avaluarà tant l'aprenentatge de l'alumnat com el procés d'ensenyament i la seua pròpia pràctica docent en relació amb l'assoliment dels objectius generals del cicle formatiu.  
  
19. Descripció del procés d'avaluació  
19.1. L'equip docent del grup, que actuarà de manera col·legiada, i presidit pel tutor o tutora, es reunirà periòdicament en sessions d'avaluació, amb la finalitat de coordinar el professorat dels diferents mòduls i valorar el progrés de l'alumnat quant a l'obtenció dels objectius generals del cicle formatiu.  
19.2. Se celebrarà, almenys, una sessió d'avaluació per cada trimestre de formació en el centre educatiu; l'última tindrà la consideració d'avaluació final ordinària. Es farà també una sessió d'avaluació final extraordinària per a l'alumnat que no haja superat algun mòdul professional en la convocatòria ordinària.  
19.3. L'avaluació dels mòduls professionals de formació en el centre educatiu s'articularà d'acord amb el procediment següent:  
a) Sessió d'avaluació final ordinària: curs primer.  
En finalitzar el tercer trimestre del curs acadèmic, es realitzarà l'avaluació final corresponent a la convocatòria ordinària del curs primer; en aquesta sessió s'assignarà la qualificació final als mòduls professionals cursats en el centre educatiu. En la sessió d'avaluació promocionarà al curs segon l'alumnat que complisca els requisits establits en l'apartat 16.  
b) Sessió d'avaluació final extraordinària: curs primer.  
Amb posterioritat a la realització de la sessió d'avaluació final ordinària, es farà l'avaluació final corresponent a la convocatòria extraordinària del curs primer, i es qualificaran els mòduls que no haja superat l'alumnat en la convocatòria ordinària. En la sessió d'avaluació promocionarà al curs segon l'alumnat que complisca els requisits establits en l'apartat 16.  
L'alumnat que haja de repetir el curs, haurà de fer totes les activitats dels mòduls professionals no superats.  
c) Sessió d'avaluació final ordinària: curs segon.  
En finalitzar el període corresponent als mòduls professionals impartits en el centre educatiu, es realitzarà l'avaluació final corresponent a la convocatòria ordinària del curs segon, i es qualificaran els mòduls professionals de formació en el centre educatiu, a excepció del mòdul d'Obra Final o Projecte Integrat.  
En aquesta sessió d'avaluació es qualificaran també els mòduls professionals de primer curs de l'alumnat que haja promocionat al segon curs amb algun mòdul pendent. Prèviament, el centre haurà de dur a terme una convocatòria d'exàmens extraordinaris dels mòduls pendents de primer. En el cas que l'alumne o alumna amb mòduls pendents de primer curs vulga renunciar a aquesta convocatòria, haurà de fer aquesta renúncia segons el procediment establit en l'apartat 11.  
En aquesta sessió d'avaluació, l'equip docent haurà de decidir quins alumnes poden cursar el mòdul d'FCT perquè compleixen els requisits establits, segons el que disposa l'apartat 17.  
d) Sessió d'avaluació final extraordinària: curs segon.  
En el període establit en el calendari escolar de cada curs acadèmic es durà a terme l'avaluació final corresponent a la convocatòria extraordinària del curs segon per a l'alumnat que no va ser autoritzat a fer el mòdul d'FCT. En aquesta sessió es qualificaran els mòduls professionals no superats en la convocatòria ordinària, inclosos els que es tinguen pendents de primer.  
En aquesta sessió d'avaluació quedarà autoritzat a realitzar el mòdul d'FCT en el curs acadèmic següent l'alumnat que complisca els requisits establits en l'apartat 17. L'alumnat que no reunisca les condicions per a l'accés a l'FCT ha de repetir el curs i fer la totalitat de les activitats dels mòduls professionals pendents.  
19.4. Al final de la realització del mòdul d'FCT s'avaluarà aquest mòdul i el mòdul d'Obra Final o Projecte Integrat, i es determinarà la qualificació final del cicle formatiu de l'alumnat que haja superat tots els seus mòduls professionals. Se seguirà el procediment següent:  
  
a) Sessió de qualificació final del cicle formatiu: primer període.  
Al final de la realització del mòdul d'FCT en el primer període, es realitzarà la sessió de qualificació final del cicle formatiu, en la qual s'avaluarà l'alumnat següent:  
 El que haja cursat el mòdul d'FCT.  
 El que haja promocionat al mòdul d'FCT en l'avaluació final extraordinària de segon curs, que compte amb l'exempció d'aquest mòdul i que no tinga cap altre mòdul professional pendent de superació per a l'obtenció del títol corresponent.  
En conseqüència, seran objecte de qualificació en aquesta sessió:  
 El mòdul d'FCT realitzat per l'alumnat inclòs en l'apartat anterior.  
 Els mòduls professionals pendents de l'alumnat autoritzat a fer el mòdul d'FCT en aquestes condicions.  
 El mòdul professional d'Obra Final o Projecte Integrat.  
En funció dels resultats obtinguts, l'equip docent farà la proposta per a l'obtenció del títol de l'alumnat que haja aprovat la totalitat dels mòduls professionals del cicle formatiu.  
L'alumnat que, en acabar aquesta sessió de qualificació, tinga mòduls professionals pendents de superar, es podrà matricular d'aquests mòduls en el curs acadèmic següent. Si el mòdul pendent és el d'Obra Final o Projecte Integrat, l'alumnat disposarà d'una convocatòria extraordinària. El centre educatiu haurà de determinar la data de realització d'aquesta convocatòria extraordinària, que serà convocada amb prou antelació perquè l'alumnat afectat en siga coneixedor, i constarà en la PGA del centre.  
b) Sessió de qualificació final del cicle formatiu: segon període.  
En acabar el segon període establit per a la realització del mòdul d'FCT, es farà una nova sessió de qualificació final del cicle formatiu amb el mateix procediment descrit en l'apartat anterior.  
19.5. Correspon a la Inspecció d'Educació assessorar i supervisar el desenvolupament del procés d'avaluació, així com proposar l'adopció de les mesures que contribuïsquen a perfeccionar-lo.  
  
20. Ajornament de la qualificació del mòdul d'FCT  
20.1. La direcció del centre públic en el qual es trobe matriculat un alumne o alumna, o al qual estiga adscrit el centre privat en què cursa els ensenyaments, podrà autoritzar l'ajornament de la qualificació del mòdul d'FCT quan aquest alumne o alumna haja de realitzar-lo en un període que sobrepasse la data en la qual s'estén l'acta de qualificació final del cicle formatiu per a la resta de l'alumnat del grup.  
  
20.2. L'ajornament es concedirà a iniciativa del centre on l'alumnat curse els ensenyaments quan la prolongació del període d'FCT estiga motivada per la falta de disponibilitat de llocs formatius o la dificultat del centre educatiu per a localitzar centres de treball que oferisquen llocs formatius a jornada completa.  
A aquest efecte, el o la titular del centre privat traslladarà a la direcció del centre públic la relació de l'alumnat que es veu afectat per aquesta circumstància i la data en què conclourà l'activitat.  
20.3. A més, l'alumnat o els seus representants legals podran sol·licitar l'ajornament de la qualificació del mòdul d'FCT quan no puguen fer-lo en jornades diàries de duració similar a les que tinguen establides els centres de treball per a la seua plantilla per alguna de les circumstàncies següents:  
a) Malaltia prolongada o accident de l'alumnat.  
b) Obligacions de tipus personal o familiar apreciades per la direcció del centre que condicionen o impedisquen la dedicació normal a l'activitat.  
c) Obligacions d'un lloc de treball.  
La sol·licitud perquè es concedisca l'ajornament de la qualificació del mòdul d'FCT es formalitzarà en el model de l'annex VIII, i es presentarà amb una antelació mínima de deu dies respecte a la data d'inici del mòdul esmentat, acompanyada de la documentació que justifique les raons que s'al·leguen. La direcció del centre públic on conste l'expedient acadèmic de l'alumnat haurà de resoldre, en el mateix document, la petició en el termini màxim de cinc dies, incorporar-ne una còpia a aquest expedient i comunicar-ho a la persona interessada. Quan la decisió siga negativa, haurà de ser motivada.  
  
20.4. De la mateixa manera, s'ajornarà la qualificació del mòdul d'FCT quan l'autorització prevista en l'apartat 6.4 es concedisca per a un període que supere la data en la qual s'estén l'acta de qualificació final del cicle formatiu a la resta de l'alumnat del grup.  
20.5. L'ajornament de la qualificació del mòdul d'FCT implicarà, alhora, l'ajornament de la qualificació del mòdul professional d'Obra Final o de Projecte Integrat.  
20.6. La convocatòria corresponent a l'acta afectada per l'ajornament de la qualificació no es comptabilitzarà per al còmput del nombre màxim de convocatòries previstes.  
20.7. L'alumnat afectat per la situació d'ajornament serà qualificat del mòdul d'FCT i del mòdul d'Obra Final o Projecte Integrat en la següent acta de qualificació final del cicle formatiu que s'emeta en el centre, juntament amb l'alumnat que haja realitzat el mòdul d'FCT en el període establit reglamentàriament.  
20.8. Si el període ampliat per a realitzar el mòdul d'FCT correspon al curs acadèmic següent al qual es troba matriculat l'alumnat, haurà de fer una nova matriculació en aquest mòdul i en el mòdul d'Obra Final o de Projecte Integrat, i abonar exclusivament la taxa per mòdul d'Obra Final, Projecte Integrat o Projecte Final.  
  
  
21. Actuació respecte a l'alumnat amb criteris d'avaluació i promoció adaptats durant el curs 2020-2021 a conseqüència de la crisi generada per la Covid-19  
L'alumnat que promocione en el curs 20-21 sense haver superat tots els mòduls professionals, sempre que els mòduls pendents no hagen superat les 240 hores, seguirà els plans de reforç que establisquen els corresponents departaments didàctics i haurà de superar les avaluacions corresponents d'aquests plans de reforç durant el curs 2021-2022.  
  
En el cas de l'alumnat que, després d'acabar el segon curs, no s'haja proposat per a l'obtenció del títol corresponent, els mòduls no superats implicaran matricular-se d'aquests mòduls en el curs 2021-2022, els quals podran ser avaluats de manera extraordinària en el primer trimestre, de cara a obtindre la titulació a partir de la primera avaluació, sempre que l'alumnat haja optat per aquesta mesura, o al llarg del curs, seguint totes i cadascuna de les avaluacions.  
  
  
22. Qualificació dels mòduls professionals de formació en el centre educatiu i del mòdul d'FCT  
22.1. La qualificació dels mòduls professionals de formació en el centre educatiu, inclòs el mòdul professional d'Obra Final o Projecte Integrat, s'expressarà en valors numèrics de 0 a 10, sense decimals. Es consideraran positives les qualificacions iguals o superiors a 5 i negatives les restants.  
22.2. Els criteris de qualificació, com a percentatge de la nota final del mòdul d'Obra Final o Projecte Integrat, seran els següents:  
a) Avantprojecte, desenvolupat durant la primera fase, segons el que estableix l'apartat 7 d'aquesta resolució: 30 %.  
b) Desenvolupament i defensa del projecte, realitzat durant la segona fase, segons el que estableix l'apartat 7 d'aquesta resolució: 70 %.  
Al seu torn, els criteris de qualificació de la segona fase seran:  
a) Aspectes formals (presentació, estructura documental, organització i redacció, entre altres): 30 %.  
b) Continguts (dificultat, grau de resolució de la proposta, originalitat, actualitat, alternatives presentades i resultats obtinguts, entre altres): 50 %.  
c) Exposició i defensa (qualitat de l'exposició oral i de les respostes a les preguntes plantejades pels membres del tribunal): 20 %.  
Cada membre del tribunal, constituït segons el que es disposa en l'apartat 7 d'aquesta resolució, emetrà una qualificació sobre cada apartat, i se n'obtindrà la mitjana en cada cas. La qualificació final serà la suma de les mitjanes dels diversos apartats sense cap xifra decimal, i per a fer-ho s'utilitzarà la regla de l'arredoniment.  
22.3. El mòdul d'FCT es qualificarà en els termes «apte» o «no apte». Per a la qualificació, el professorat encarregat de fer el seguiment de les activitats desenvolupades per l'alumnat en els centres de treball valorarà el seu progrés en relació amb els resultats d'aprenentatge del mòdul, tenint en compte les dades i la informació obtingudes en aquest període i l'informe de la persona responsable del centre de treball que organitze les activitats que ha de dur a terme l'alumnat.  
  
22.4. Així mateix, s'emetran altres qualificacions no numèriques:  
a) La renúncia a la convocatòria d'algun dels mòduls professionals en què l'alumnat es trobe matriculat s'indicarà amb l'expressió «renúncia».  
b) Els mòduls professionals convalidats per altres formacions es qualificaran amb l'expressió «convalidat».  
c) Els mòduls professionals que hagen sigut objecte de correspondència amb la pràctica laboral es qualificaran amb l'expressió «exempt».  
d) Els mòduls professionals que, per raons diferents de les de renúncia a la convocatòria, no hagen sigut qualificats, constaran com a «no avaluat» i la convocatòria corresponent es comptarà com a consumida.  
  
e) El mòdul d'FCT i el mòdul d'Obra Final o Projecte Integrat que no s'hagen pogut cursar per tindre pendents altres mòduls professionals que impedeixen accedir-hi o perquè se n'ha ajornat la qualificació, no es qualificaran i la convocatòria no es comptarà com a utilitzada.  
  
f) Els mòduls professionals que hagen sigut adaptats a conseqüència d'un trasllat d'expedient figuraran com a «adaptat», a continuació de la qualificació obtinguda en el centre d'origen.  
22.5. A l'alumnat que obtinga en un mòdul professional determinat la qualificació de 10, se li podrà donar una menció honorífica. Les mencions honorífiques seran atorgades pel professorat que impartisca el mòdul professional corresponent. El nombre de mencions honorífiques que es podran concedir no podrà excedir el 10 % d'alumnat matriculat en el mòdul professional en cada grup. L'atribució de menció honorífica es consignarà en els documents d'avaluació de l'alumnat amb l'expressió «mh» a continuació de la qualificació de 10.  
  
22.6. L'alumnat podrà reclamar contra les qualificacions obtingudes, segons el que estableix l'Ordre 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'estableix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.  
  
23. Càlcul de la nota mitjana final del cicle formatiu  
23.1. Una vegada superat el cicle formatiu, es procedirà al càlcul de la nota mitjana final, que serà la suma de les ponderacions dels diferents mòduls que el componen, expressada amb dos decimals. La ponderació de cada mòdul es comptarà multiplicant el nombre de crèdits del mòdul per la qualificació final obtinguda en aquest mòdul, i dividint el resultat entre el nombre total de crèdits cursats. En els cicles formatius de grau mitjà, en els quals la duració dels mòduls s'expressa en hores en comptes de crèdits, la ponderació de cada mòdul es calcularà amb el mateix procediment: prenent el nombre d'hores en lloc dels crèdits corresponents com a factor de ponderació.  
  
23.2. No es comptarà la fase de formació pràctica en empreses, estudis i tallers a l'efecte del càlcul de la nota mitjana final del cicle formatiu, ni tampoc els mòduls que han sigut objecte de convalidació o exempció.  
  
24. Documents oficials d'avaluació i mobilitat  
24.1. D'acord amb el que es disposa en l'article 20 del Reial decret 596/2007, de 4 de maig, pel qual s'estableix l'ordenació general dels ensenyaments professionals d'Arts Plàstiques i Disseny, són documents del procés d'avaluació els següents:  
- L'expedient acadèmic de l'alumnat.  
- Les actes d'avaluació.  
- Els informes d'avaluació individualitzats.  
24.2. Aquesta documentació serà conforme al que s'estableix en la Resolució de 18 de setembre de 2020, de la Direcció General de Formació Professional i Ensenyaments de Règim Especial, per la qual es normalitza la documentació corresponent a la gestió administrativa dels ensenyaments professionals d'Arts Plàstiques i Disseny en l'àmbit de la Comunitat Valenciana.  
24.3. La mobilitat de l'alumnat que curse aquests ensenyaments es garanteix amb els informes d'avaluació individualitzats i amb els certificats acadèmics.  
  
25. Expedient acadèmic de l'alumnat  
25.1. L'expedient acadèmic inclourà el conjunt de qualificacions i incidències de l'alumnat durant el període en el qual curse els ensenyaments d'Arts Plàstiques i Disseny.  
25.2. Juntament amb les dades personals de l'alumnat, en l'expedient acadèmic apareixeran les d'identificació del centre, els seus antecedents acadèmics i la informació relativa als canvis de centre i de domicili.  
25.3. En l'expedient acadèmic s'haurà d'incloure la documentació següent:  
a) Document acreditatiu del compliment dels requisits acadèmics exigibles per a cursar els ensenyaments d'Arts Plàstiques i Disseny o certificat d'haver superat la prova d'accés.  
b) L'extracte de les matriculacions i les qualificacions de cada curs acadèmic.  
c) Tota la documentació oficial que incidisca en la vida acadèmica de l'alumnat.  
25.4. L'ompliment, la custòdia i l'arxivament dels expedients acadèmics correspon als centres públics en què l'alumnat estiga matriculat o al qual es trobe adscrit el centre privat en què estiga escolaritzat. La secretaria del centre públic serà la responsable de custodiar-los. La centralització electrònica d'aquests expedients es farà d'acord amb el procediment que es determine i amb el manual per a l'ús de l'aplicació corporativa a aquest efecte, sense que això supose una subrogació de les obligacions inherents a aquests centres docents.  
Les direccions territorials d'Educació, Cultura i Esport hauran d'adoptar les mesures adequades per a conservar-los i traslladar-los en el cas de supressió del centre.  
25.5. El centre on l'alumnat va formalitzar per primera vegada la matriculació obrirà l'expedient acadèmic. En cas de trasllat, el centre d'origen el remetrà al centre de destinació, a petició d'aquest. El centre d'origen podrà conservar una còpia d'aquest expedient. Tot això sense perjudici del procediment que es determine per a la centralització electrònica dels expedients acadèmics.  
  
26. Certificat acadèmic oficial  
26.1. El certificat acadèmic és el document oficial en el qual s'indiquen les qualificacions obtingudes per l'alumnat fins a la data d'emissió del certificat. En el document s'haurà d'indicar, a més, el curs acadèmic i el nombre de les convocatòries consumides.  
26.2. La secretaria del centre públic serà l'encarregada d'emetre els certificats que se sol·liciten, segons es tracte d'estudis parcials o completament superats.  
  
27. Actes d'avaluació  
27.1. L'acta és el document fonamental en el qual es deixa constància oficial de les qualificacions obtingudes per l'alumnat i es prendrà com a referent per a omplir la resta de documents d'avaluació i els certificats acadèmics. Els resultats de l'avaluació es registraran en dos tipus d'actes:  
a) Acta d'avaluació final  
Aquesta acta s'estendrà per a registrar els resultats i les decisions preses en les sessions d'avaluació, final ordinària o extraordinària, dels mòduls professionals de formació en el centre educatiu.  
Comprendrà la relació nominal de l'alumnat que forma el grup, juntament amb les qualificacions dels mòduls i les decisions de promoció al curs següent o al mòdul d'FCT.  
b) Acta de qualificació final del cicle formatiu  
Es formalitzarà aquesta acta per a registrar les qualificacions i les decisions acordades en les sessions d'avaluació final del cicle formatiu, al final de realització del mòdul d'FCT i del mòdul d'Obra Final, Projecte Final o Projecte Integrat.  
27.2. Per a omplir les actes, es tindrà en compte el que es preveu en l'apartat 29 d'aquesta resolució sobre el registre de les qualificacions i les notacions literals que permeten reflectir les decisions preses en l'avaluació. La impressió de les actes es realitzarà a doble cara en els models corresponents.  
27.3. Les actes se segellaran i requeriran la signatura autògrafa del professorat que ha intervingut en l'avaluació, que haurà d'estar acompanyada del nom i els cognoms de la persona signant. En tots els casos s'hi farà constar el vistiplau de la direcció del centre.  
27.4. Els centres privats hauran d'omplir les actes i entregar-les al centre públic al qual es troben adscrits. La secretaria d'aquest centre, després de revisar-les per a verificar que s'ajusten a la normativa, retornarà al centre privat una fotocòpia segellada del document en què farà constar que hi estan conformes.  
  
28. Informe d'avaluació individualitzat  
28.1. Quan una alumna o alumne es trasllade a un altre centre sense haver conclòs el curs acadèmic, es consignarà en un informe d'avaluació individualitzat la informació que resulte necessària per a la continuïtat del procés d'aprenentatge.  
28.2. El tutor o tutora elaborarà aquest informe a partir de les dades facilitades pel professorat que imparteix els mòduls professionals del cicle formatiu. Haurà de contindre, almenys, els elements següents:  
a) Apreciació sobre el grau d'adquisició dels resultats d'aprenentatge dels mòduls professionals del cicle formatiu.  
b) Qualificacions parcials o valoracions de l'aprenentatge en el cas que s'hagen emés en aquest període.  
c) Aplicació, si és el cas, de les adaptacions previstes per a l'alumnat amb discapacitat.  
28.3. L'informe d'avaluació individualitzat, juntament amb una còpia compulsada de l'expedient acadèmic de l'alumne/a, serà remés pel centre d'origen al de destinació, a petició d'aquest. Quan algun dels centres afectats pel trasllat siga un centre privat, la tramitació es realitzarà a través del centre al qual es trobe adscrit. Una còpia d'aquest informe es posarà a la disposició del tutor o tutora del grup al qual s'incorpore l'alumne o l'alumna.  
29. Registre de les qualificacions no numèriques i altres situacions acadèmiques en els documents oficials d'avaluació  
29.1. En les actes d'avaluació, les qualificacions no numèriques i altres situacions acadèmiques s'expressaran d'acord amb el que estableix la Resolució de 18 de setembre de 2020, de la Direcció General de Formació Professional i Ensenyaments de Règim Especial, per la qual es normalitza la documentació corresponent a la gestió administrativa dels ensenyaments professionals d'Arts Plàstiques i Disseny en l'àmbit de la Comunitat Valenciana.  
29.2. Les decisions preses en les sessions d'avaluació respecte a l'accés al mòdul d'FCT i d'avaluació final del cicle formatiu s'indicaran en les actes d'avaluació en la columna corresponent amb un «SÍ» o un «NO».  
29.3. En els documents d'avaluació no han d'aparéixer ni correccions ni ratllades. Els errors produïts a l'hora d'omplir les actes d'avaluació es corregiran mitjançant una diligència estesa per la secretaria del centre, en l'espai reservat a les observacions i les modificacions; la diligència haurà d'estar també signada pel professorat afectat per la dada modificada.  
En els centres privats, la direcció haurà d'assumir aquests tràmits.  
  
  
30. Accés a la universitat  
Respecte a l'accés en la universitat, s'estarà al que es disposa en la resolució del president de la Comissió Gestora dels Processos d'Accés i Preinscripció en les universitats públiques del Sistema Universitari Valencià, per la qual es fan públics els acords de la comissió esmentada sobre l'estructura de les noves proves d'accés a la universitat i la determinació de les dates per a la realització de les proves d'accés a la universitat d'aquest curs, per a l'alumnat que estiga en possessió del títol de Batxillerat, o de tècnic superior de Formació Professional, o de tècnic superior d'Arts Plàstiques i Disseny, o de tècnic esportiu superior, o equivalents a efectes acadèmics.  
  
  
31. Alumnat amb necessitat específica de suport educatiu  
D'acord amb el que estableix l'article 71 de la Llei orgànica 2/2006, de 3 de maig, d'educació, s'hauran d'assegurar els recursos necessaris perquè l'alumnat que requerisca una atenció educativa diferent de l'ordinària, per presentar necessitats educatives especials, puga aconseguir el màxim desenvolupament possible de les seues capacitats.  
Per a donar resposta educativa adequada per a l'alumnat amb necessitat específica de suport educatiu, s'estarà al que es disposa en l'article 27 del Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, i en l'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià.  
  
  
32. Instruccions sobre la implantació dels cicles LOE  
32.1. Els qui hagen iniciat els estudis d'un cicle formatiu d'Arts Plàstiques i Disseny corresponent al sistema educatiu derivat de la LOGSE i estiguen afectats pel calendari d'implantació dels nous ensenyaments derivats de la LOE, podran acabar els seus estudis d'acord amb el que s'estableix en els apartats següents:  
a) Els qui hagen fet el segon curs dels cicles formatius de grau superior LOGSE l'any acadèmic en el qual aquest curs s'imparteix per última vegada disposaran dels dos anys acadèmics següents per a acabar els seus estudis en el sistema LOGSE si es tracta de superar el projecte final, els mòduls pendents o la fase de formació pràctica, sense que això comporte el dret d'assistència a classe, i sempre tenint en compte el nombre de convocatòries no esgotades. De la mateixa manera es procedirà en el cas d'alumnat que haja fet el primer curs dels cicles formatius de grau mitjà LOGSE l'any acadèmic en el qual aquest curs s'imparteix per última vegada.  
Cada any acadèmic es faran dues convocatòries per a cada mòdul formatiu. Per a la superació del projecte final i de la fase pràctica es realitzarà una convocatòria anual.  
Finalitzat aquest termini, els qui no estiguen en condicions de titular i vulguen continuar els estudis, hauran d'incorporar-se al nou sistema educatiu, per la qual cosa s'aplicaran les convalidacions establides en el reial decret pel qual s'establisca el títol LOE corresponent, segons el procediment descrit en l'apartat 13.  
b) L'alumnat que, després d'haver cursat primer d'un cicle formatiu de grau superior LOGSE en l'últim any d'impartició, no promocione, s'incorporarà al primer curs del cicle formatiu d'Arts Plàstiques i Disseny LOE corresponent. A aquest efecte, es matricularà del primer curs complet, i se li aplicaran les convalidacions de mòduls d'acord amb el que dispose el reial decret pel qual s'establisca el títol LOE, segons el procediment descrit en l'apartat 13.  
  
32.2. El departament didàctic del cicle formatiu corresponent determinarà les activitats o les proves de recuperació dels mòduls que l'alumnat haja de cursar com a pendents i que hagen sigut cursats d'acord amb el currículum corresponent al cicle formatiu d'Arts Plàstiques i Disseny establit a l'empara de la LOGSE.  
  
33. Aplicació als cicles formatius regulats per la LOGSE  
Mentre els títols derivats de la LOGSE mantinguen la vigència, se'ls podrà aplicar el que disposa aquesta resolució, llevat dels aspectes següents:  
33.1. Per a l'avaluació i la qualificació del mòdul d'Obra Final, en els cicles formatius de grau mitjà, i del mòdul de Projecte Final, en els cicles formatius de grau superior, s'estarà al que disposa el reial decret pel qual s'estableix el títol, sense perjudici que el nombre màxim de convocatòries per a la superació d'aquests mòduls serà de quatre.  
33.2. El càlcul de la qualificació final del cicle formatiu es farà segons el que s'estableix en l'Ordre de 26 de maig de 1997, per la qual es regula el procés d'avaluació, acreditació acadèmica i mobilitat de l'alumnat que curse cicles formatius d'Arts Plàstiques i Disseny establits per la Llei orgànica 1/1990, de 3 d'octubre, d'ordenació general del sistema educatiu, en l'àmbit territorial de gestió del Ministeri d'Educació i Cultura. Segons el que disposa l'apartat tretzé, per a l'obtenció de la qualificació final del cicle formatiu, es farà la mitjana aritmètica entre les qualificacions següents: la mitjana aritmètica de les qualificacions dels mòduls que integren el currículum del cicle formatiu i la qualificació del projecte o obra final. Aquesta qualificació final es representarà en termes numèrics d'1 a 10, amb un únic decimal.  
  
  
34. Docència en els cicles professionals d'Arts Plàstiques i Disseny  
  
34.1. La part lectiva de la jornada setmanal del personal docent dels centres titularitat de la GVA que impartisquen els ensenyaments artístics professionals d'Arts Plàstiques i Disseny serà l'establida des de la direcció general competent en matèria de personal docent, sense perjudici de les situacions de reducció de jornada que indica la normativa vigent.  
  
Respecte als horaris lectius d'aquest professorat, s'estarà al que estableix la normativa d'Educació Secundària.  
34.2. En el cas del professorat que imparteix cicles professionals d'Arts Plàstiques i Disseny, aquests horaris hauran d'estar totalment registrats en el sistema de gestió de centres ITACA abans de l'inici del curs escolar.  
  
35. Taxes  
D'acord amb la normativa reguladora vigent, es retornaran les taxes sempre que es renuncie a la prestació o el servei dins del període de matriculació o inscripció establit en una convocatòria, o dins del període d'esmena a les llistes d'admesos durant el procediment d'admissió. Fora d'aquests terminis, haurà d'acreditar-se una causa de força major. En tot cas, no haurà d'haver-se fet ús del servei o prestació. El procediment per a la devolució de les taxes serà:  
  
a) Sempre que es donen els requisits establits en la normativa vigent, es podrà sol·licitar la devolució de la taxa pels mitjans telemàtics indicats en l'enllaç següent: https://ceice.gva.es/va/web/ensenanzas-regimen-especial/devolucio-taxes1  
b) Llevat que s'indique expressament el contrari, la presentació telemàtica de la sol·licitud de devolució d'ingressos indeguts comportarà l'autorització a l'Administració competent perquè realitze la notificació de la resolució d'aquesta sol·licitud per mitjans electrònics.  
  
36. Tecnologies de la informació i de la comunicació, sistema de gestió ITACA i protecció de dades  
36.1. Normativa que s'haurà de tindre en compte en matèria de l'ús de les tecnologies de la informació i de la comunicació i la protecció en el tractament de les dades  
S'estarà al que es disposa en la legislació en la matèria, que es pot consultar en la fitxa del recurs en el portal web gestor educatiu (http://www.gestoreducatiu.gva.es/va/eredis, secció «Gestió administrativa: alumnat») i en les instruccions de servei que dicte la direcció general amb competències en tecnologies de la informació i de la comunicació, i específicament en:  
1. El Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades, i pel qual es deroga la Directiva 95/46/CE (Reglament general de protecció de dades) (DOUE L119/1, de 04.05.2016).  
  
2. La Llei orgànica 3/2018, de 5 de desembre, de protecció de dades personals i garantia dels drets digitals (BOE 294, 06.12.2018).  
  
3. El Reial decret 1720/2007, de 21 de desembre, pel qual s'aprova el Reglament de desenvolupament de la Llei orgànica 15/1999, de 13 de desembre, de protecció de dades de caràcter personal (BOE 17, 19.01.2008).  
4. L'Ordre 19/2013, de 3 de desembre, de la Conselleria d'Hisenda i Administració Pública, per la qual s'estableixen les normes sobre l'ús segur de mitjans tecnològics en l'Administració de la Generalitat.  
  
5. La Instrucció 4/2011, de la Direcció General de Tecnologies de la Informació, sobre l'adequació a la LOPD dels centres educatius públics.  
  
6. La Instrucció 6/2012, de les direccions generals de Tecnologies de la Informació i de Centres Docents, per la implantació de la telefonia IP en els centres educatius.  
7. La Instrucció 7/2012, sobre la implantació i l'ús del programari lliure en el lloc de treball.  
8. La Instrucció de servei número 2/2009, de la Direcció General d'Innovació Tecnològica Educativa, per a la petició i l'explotació de l'espai web i el subdomini proporcionat per la Conselleria d'Educació als centres docents, i la modificació per mitjà de la Instrucció 1/2010.  
  
9. La Instrucció de servei número 5/2009, de la Direcció General d'Innovació Tecnològica Educativa, per a la utilització i la custòdia de les llicències del programari instal·lat en els centres docents de la Generalitat.  
10. La Resolució de 26 de juny de 2013, de la Direcció General de Centres i Personal Docent, de la Direcció General de Formació Professional i Ensenyaments de Règim Especial i de la Direcció General de Tecnologies de la Informació, per la qual s'estableixen el procediment i el calendari d'inventariat i la certificació de les aplicacions i l'equip informàtic existent en els centres educatius dependents de la Generalitat (DOGV 7056, 28.06.2013).  
11. La Resolució de 28 de juny de 2018, de la Sotssecretaria de la Conselleria d'Educació, Investigació, Cultura i Esport, per la qual es dicten instruccions per al compliment de la normativa de protecció de dades en els centres educatius públics de titularitat de la Generalitat (DOGV 8436, 03.12.2018).  
36.2. ITACA  
1. El Decret 51/2011, de 13 de maig, del Consell, sobre el sistema de comunicació de dades a la conselleria competent en matèria d'educació, a través del sistema d'informació ITACA, dels centres docents que imparteixen ensenyaments reglats no universitaris (DOGV 6522, 17.05.2011), regula aquest sistema d'informació com a instrument per a la gestió i la comunicació de les dades i els documents necessaris per al funcionament adequat del sistema educatiu de la Comunitat Valenciana.  
  
2. El sistema d'informació ITACA té com a objectiu aconseguir una gestió integrada dels procediments administratius i acadèmics del sistema educatiu de la Comunitat Valenciana.  
3. Tots els centres o ensenyaments gestionats des d'ITACA tenen l'obligació de comunicar a la conselleria competent en matèria d'educació, en el terme establit per la normativa vigent i amb aquest sistema, la informació requerida en el Decret 51/2011, de 13 de maig, ja esmentat, amb atenció especial a les dades que es refereixen al dret d'assistència i estudi de l'alumnat, segons l'article 24 del Decret 39/2008, de 4 d'abril (DOGV 5738, 09.04.2008).  
4. La Conselleria d'Educació, Cultura i Esport posa a la disposició dels centres educatius gestionats des d'ITACA un sistema de comunicació entre el centre i l'equip docent amb l'alumnat i els/les responsables familiars per mitjà de les plataformes ITACA-Web Família 2.0 i Mòdul Docent 2.0.  
36.3. Ús de plataformes informàtiques en els centres educatius públics de titularitat de la Generalitat  
1. L'Ordre 19/2013 sobre normes per a la utilització segura de mitjans tecnològics en l'Administració de la Generalitat estableix que queda prohibit transmetre o allotjar informació pròpia de l'Administració de la Generalitat en sistemes d'informació externs (com és el cas dels serveis en el núvol ?on cloud?), llevat que hi haja una autorització expressa de la conselleria competent en matèria d'educació que verifique l'acord de confidencialitat corresponent, i sempre amb una anàlisi prèvia dels riscos associats a aquesta externalització. Per tant, com a norma general, s'empraran les eines que la conselleria competent en matèria d'educació pose a la disposició dels centres. A més, l'article 5.4 de l'Ordre 19/2013 esmentada estableix que qualsevol externalització del tractament requereix la subscripció d'un contracte exprés entre la conselleria competent en matèria d'educació, com a responsable del tractament, i l'empresa responsable de la prestació del servei, com a encarregada del tractament, que en aquest cas serien les empreses propietàries d'aquestes plataformes. L'obligatorietat d'aquest «contracte per encàrrec», així com les seues condicions, es troba especialment especificada en l'article 28 del recent Reglament general de protecció de dades (RGPD).  
2. En relació amb l'ús de xarxes socials en l'àmbit educatiu, aquesta resolució de 28 de juny de 2018 indica que la publicació de dades personals en xarxes socials per part dels centres educatius requereix comptar amb el consentiment inequívoc de les persones implicades, a les quals s'informarà prèviament de manera clara de les dades que publicaran, en quines xarxes socials, amb quina finalitat, qui pot accedir a les dades, així com de la possibilitat d'exercir els seus drets d'accés, rectificació, cancel·lació i oposició.  
3. No requerirà autorització l'ús de xarxes socials per a l'exercici de les competències en matèria d'educació, sempre que no tracten ni difonguen dades personals la responsabilitat de tractament de les quals corresponga a les persones titulars d'òrgans superiors o del nivell directiu de la Conselleria. Té la condició de dada personal tota la informació que es puga relacionar amb una persona física identificada o identificable. Aquesta definició inclou, entre altres dades, imatges, veu, codis d'identificació, qualificacions o opinions. Tanmateix:  
a) Està expressament no autoritzat l'ús de xarxes socials que inclouen qualsevol classe de publicitat o que es puguen utilitzar per a una finalitat diferent de la de comunicació.  
b) Quan s'utilitzen aquests mitjans, els centres educatius hauran d'informar les famílies i l'alumnat major de 14 anys sobre l'ús segur de les xarxes socials, dels drets i de les obligacions de les persones intervinents, així com de l'exempció de responsabilitat de la Conselleria en aquestes aplicacions.  
c) Quan les dades personals de l'alumnat, incloses fotografies o vídeos, siguen proporcionades per tercers o altres membres de la comunitat educativa, sense mediació de la persona titular de les dades (l'alumnat major de 14 anys, o els qui tinguen la representació legal del/de la menor), es garantirà que es disposa de l'autorització explícita i concreta d'ús, o l'assumpció de responsabilitat per a qui les cedeix.  
  
4. Qualsevol tractament de dades de caràcter personal ha de complir el que es preveu en la normativa vigent en la matèria, i en particular les obligacions d'informació a les persones afectades pels tractaments i transparència sobre aquestes. A més, han de cenyir-se a les finalitats específiques previstes en la seua creació, que s'han d'haver publicat en els registres d'activitats corresponents.  
L'òrgan d'informació i assessorament de la Generalitat en matèria de protecció de dades és la Delegació de Protecció de Dades (mjo@lsd.iu), a la qual es poden dirigir les persones interessades quant a totes les qüestions relatives al tractament de les dades personals i a l'exercici dels drets a l'empara del Reglament general de protecció de dades.  
  
5. Sobre la utilització d'aplicacions de missatgeria per part del professorat per a la comunicació amb l'alumnat, el punt 3.2.7 de la Resolució de 28 de juny de 2018 esmentada indica que, amb caràcter general, les comunicacions entre el professorat i l'alumnat han de tindre lloc dins de l'àmbit de la funció educativa i no dur-se a terme per aplicacions de missatgeria instantània. Si cal establir canals específics de comunicació, s'empraran els mitjans i les eines establits per la conselleria competent en matèria d'educació i posats a la disposició de l'alumnat i del professorat o per correu electrònic. Així mateix, quan la comunicació siga entre el professorat i qui tinga la representació legal de l'alumnat, el punt 3.2.8 assenyala que les comunicacions hauran de dur-se a terme pels mitjans posats a la disposició dels dos pel centre educatiu o la conselleria competent en matèria d'educació.  
  
6. Els tractaments de dades personals mitjançant aplicacions informàtiques mòbils, conegudes com a aplicacions mòbils (App), han d'incloure's en la política de seguretat del centre, com a mínim amb les mateixes garanties que qualsevol altre tractament, tal com indica l'informe sobre la utilització per part del professorat i l'alumnat d'aplicacions que emmagatzemen dades en el núvol amb sistemes aliens a les plataformes educatives, publicat per l'Agència Espanyola de Protecció de Dades (https://www.aepd.es/media/guias/guia-orientaciones-apps-datos-alumnos.pdf).  
  
Tal com indica aquest informe, les aplicacions que contenen més dades personals de l'alumnat són els quaderns de notes del personal docent, que mantenen el seu progrés i les seues qualificacions. Per tant, qualsevol aplicació que incloga la identificació de l'alumne pot portar a l'elaboració de perfils segons les funcionalitats i la tipologia de les dades recopilades. Amb els hàbits de navegació, juntament amb les dades d'altres persones usuàries amb les quals contacta i el seu comportament educatiu, es poden crear perfils de la persona usuària susceptibles de ser tractats sense el seu consentiment, amb l'excusa de la millora del funcionament del servei. Les persones usuàries es poden classificar fàcilment segons la seua activitat, en funció de les accions que fan o, fins i tot, el temps que tarden a fer-les. Cal tindre en compte que les aplicacions d'instal·lació no assistida en dispositius mòbils intel·ligents són capaces d'accedir a una quantitat elevada de dades de caràcter personal emmagatzemades en el mateix dispositiu, com per exemple el número d'identificació del terminal, l'agenda de contactes, imatges o vídeos. A més, aquestes aplicacions poden accedir als sensors del dispositiu i obtindre'n la ubicació geogràfica, capturar fotos, vídeos o sons per mitjà d'aquests sensors.  
Per tot això, no es podran utilitzar les plataformes informàtiques o aplicacions informàtiques mòbils (conegudes com a App), diferents de les disposades o autoritzades per la conselleria competent en matèria d'educació, que tinguen com a finalitat:  
a) Tant la comunicació amb les famílies com amb l'alumnat.  
b) El seguiment de l'alumnat a través de quaderns de notes del seu progrés i la seua qualificació.  
  
Consideracions finals  
1. Respecte als centres privats de titularitat de persones físiques o jurídiques i els centres privats que tenen com a titular una entitat o una associació sense ànim de lucre, aquest annex es pot aplicar en els apartats relatius als centres i ensenyaments impartits, a l'avaluació i a la matriculació.  
2. La direcció de cada centre educatiu haurà de complir i fer complir el que s'estableix en la resolució i adoptar les mesures necessàries perquè el seu contingut siga conegut per tots els membres de la comunitat educativa.  
La Inspecció d'Educació vetlarà pel compliment del que estableix aquesta resolució.  
3. Les direccions territorials competents en matèria d'educació, coordinadament amb els responsables de l'ordenació acadèmica d'aquests ensenyaments, tenen facultat per a resoldre, en l'àmbit de la seua competència, els problemes que puguen sorgir en l'aplicació d'aquesta resolució.  
4. Per a tota qüestió relativa a l'ordenació acadèmica dels ensenyaments professionals d'Arts Plàstiques i Disseny no prevista en aquesta norma, serà aplicable de manera subsidiària el que es disposa per als ensenyaments de Formació Professional.